Penyelam bebas hilang ketika ikat tali bot karam
Oleh MOHD YUNUS YAKKUB

3 Ogos 2021, 11:51 pm
SABAK BERNAM – Seorang penyelam bebas dilaporkan hilang semasa melakukan selaman bagi tujuan mengikat tali pada bot karam bersama tiga rakannya berhampiran Sungai Besar di sini, hari ini.
Dalam kejadian kira-kira pukul 10.30 pagi itu, mangsa yang berusia 27 tahun dikenali sebagai Calvin Patrick Lazaroo.
Pengarah Maritim Selangor, Kepten Mohd. Rosli Kassim berkata, rakan-rakan mangsa kemudiannya telah melakukan usaha pencarian di sekitar kawasan tersebut selepas menyedari kehilangan Calvin.
Katanya, bagaimanapun usaha pencarian selama empat jam itu gagal sebelum mereka menghubungi Maritime Rescue Sub Centre (MRSC) Johor Bahru bagi tindakan lanjut.
Calvin.
“MRSC Johor Bahru telah mengaktifkan operasi mencari dan menyelamat (carilamat) pada pukul 2.20 petang dan mengatur gerak Kapal Maritim (KM) Nyalau yang sedang beroperasi ke lokasi kejadian.
“Setakat pukul 7.30 malam tadi, mangsa belum ditemui dan dipercayai masih tenggelam berhampiran posisi yang dilaporkan,” katanya dalam kenyataan hari ini.

Beliau menambah, operasi carilamat ditangguhkan kerana faktor penglihatan terhad pada waktu malam dan cuara buruk.
Ujar Mohd. Rosli, pangkalan hadapan carilamat akan ditubuhkan di Jeti Perikanan Sungai Besar esok.
“Fokus pencarian esok berkeluasan 148.83 batu nautika persegi di sekitar Perairan Sungai Besar.
“Operasi itu turut melibatkan Pasukan Polis Marin, Tentera Laut Diraja Malaysia (TLDM) dan komuniti nelayan setempat,” jelasnya. – K! ONLINE


Dakwaan pasangan dipukul polis disiasat secara telus
3 Ogos 2021, 9:06 pm
KUALA LUMPUR – Polis Diraja Malaysia (PDRM) memberi jaminan akan melakukan siasatan secara telus berkenaan dakwaan pasangan suami isteri bahawa mereka dipukul sepasukan anggota polis dari Bahagian Siasatan Jenayah Narkotik (BSJN), Ibu Pejabat Polis Daerah (IPD) Wangsa Maju yang tular di media sosial semalam.
Timbalan Ketua Polis Daerah Wangsa Maju, Deputi Superintendan D Saralathan berkata, satu kertas inkuiri polis dibuka bagi menyiasat tindakan pasukan itu sama ada mengikut peraturan serta undang-undang atau sebaliknya.
“Siasatan secara terperinci dan telus akan dilakukan dan kita tidak akan teragak-agak untuk mengambil tindakan jika wujud sebarang salah laku dalam kalangan pegawai dan anggota PDRM,” ujarnya sebentar tadi.
Menurut beliau, pihak PDRM telah terkesan dengan satu hantaran yang dimuat naik oleh pemilik akaun bernama Gan Gong yang mengandungi gambar serta laporan polis yang mendakwa pasukan berkenaan telah mencederakan dan mengasari isterinya.
“Hasil semakan polis mendapati, pada 25 Julai lalu kira-kira pukul 4.40 petang, pasukan BSJN telah menjalankan serbuan di sebuah rumah di kawasan Setapak, bagaimanapun pasangan itu telah melalukan provokasi dengan mengeluarkan kata-kata kesat dan menjerit bagi mendapatkan perhatian penduduk sekitar.
“Pasangan itu juga enggan memberikan kerjasama dan telah menghalang polis daripada menjalankan tugas sehingga telah berlaku pergelutan antara kedua-dua pihak,” ujarnya sebentar tadi.

Jelasnya, kedua-dua suspek yang berumur 41 tahun dan 31 tahun terbabit telah dibawa ke pejabat BSJN IPD Wangsa Maju untuk menjalani ujian saringan air kencing dan suspek lelaki positif dadah dan disiasat di bawah Seksyen 15(1)(a) Akta Dadah Berbahaya 1952, manakala suspek wanita pula negatif.
“Kedua-dua suspek turut ditahan di bawah Seksyen 186 Kanun Keseksaan kerana menghalang penjawat awam daripada menjalankan tugas dan direman selama dua hari.
“Bagaimanapun, sebaik dibebaskan dengan jaminan polis, pada 31 Julai lalu kira-kira pukul 2.32 petang, pasangan tersebut telah membuat laporan di Balai Polis Setapak dengan menuduh bahawa mereka telah dipukul oleh pasukan tersebut. – K! ONLINE


Bila masa saya jadi ‘bapa ayam’, itu bukan saya – Tauke
Oleh MOHAMMAD SHAHEMY AZMI

3 Ogos 2021, 8:50 pm
PETALING JAYA – “Mengarut! Bila masa saya jadi ‘bapa ayam’? Saya elok saja ada di rumah bersama isteri dan anak-anak. Kelakarlah saya rasa”.
Itu reaksi pelawak, Tauke menafikan tekaaan ramai bahawa dialah individu yang ditahan polis berhubung kegiatan pemerdagangan manusia bagi tujuan eksploitasi seks di sebuah hotel di Kuala Pilah, Negeri Sembilan pada Ahad lalu.
Tauke atau nama sebenarnya Zamratul Amri Zakaria ketika dihubungi Kosmo! Online bertegas, dia bukan individu yang ditangkap polis seperti yang diuar-uarkan netizen selepas tular berita penangkapan seorang pelawak atas kesalahan eksploitasi seks hari ini.
“Bukan saya. Pelik kenapa netizen ‘petik’ nama saya sedangkan saya elok sahaja berada di rumah bersama isteri dan anak-anak di Bukit Jalil.
“Memanglah nama saya ‘tauke’, tapi saya bukan bapa ayam!” katanya kepada Kosmo!
Ditanya tentang perasaannya selepas disebut sebagai individu yang terlibat dengan pemerdagangan manusia, Tauke berkata dia terkejut namun pada masa sama menganggap tuduhan itu melucukan.

Bahkan, disebabkan perkara tersebut, dia turut mendapat banyak kiriman mesej daripada rakan-rakan artis untuk bertanyakan kesahihan tentang berita penangkapan dirinya oleh pihak polis.
“Ramai kawan mesej saya bertanyakan keadaan sebenar. Apa yang saya boleh cakap, kes tersebut tidak melibatkan saya dan tiada kena mengena dengan saya,” katanya.
Dalam pada itu, Taukeh berharap namanya dapat dibersihkan semula menerusi laporan media supaya masyarakat tidak tersalah anggap tentang dirinya.
“Saya harap media dapat membantu saya membersihkan semula nama saya,” katanya.
Sementara itu, isterinya, Nadia Mohd Affandi turut menafikan suaminya mempunyai kaitan dengan jenayah terbabit, sebaliknya berada disisinya ketika ini.
Terdahulu, Kosmo! melaporkan seorang pelawak terkenal ditahan polis selepas disyaki terbabit dalam kegiatan pemerdagangan manusia bagi tujuan eksploitasi seks di sebuah hotel di Kuala Pilah, Ahad lalu.
Ketua Polis daerah Kuala Pilah, Superintendan Amran Mohd Ghani berkata, lelaki berusia 40-an itu ditahan dalam serbuan Ops Pintas pada pukul 10 pagi oleh Bahagian Siasatan Jenayah (BSJ) Daerah selepas hasil risikan dan maklumat pihak polis.
Menurutnya, dalam serbuan yang sama juga, polis berjaya menyelamatkan seorang wanita berketurunan Melanau daripada menjadi mangsa pemerdagangan manusia bagi tujuan eksploitasi seks.
Polis turut merampas sebuah kereta jenis Perodua Axia, beberapa bungkus kondom, sejumlah wang tunai dan empat buah talefon bimbit dalam serbuan berkenaan. -K! ONLINE


Merata-rata jenazah terbungkus kaku
Oleh SITI AMINAH MOHD YUSOF

3 Ogos 2021, 10:04 pm
PETALING JAYA – Seorang doktor menggambarkan suasana di Jabatan Kecemasan di hospital tempatnya bertugas tidak ubah seperti Tsunami Covid-19.
Pakar bius dikenali sebagai Dr. Hana Hadzrami berkata, pesakit yang baru meninggal dunia terpaksa diuruskan dengan pantas dan dialih ke tepi demi memindahkan pesakit kritikal yang sedang menunggu di kerusi roda ke atas katil.
“Tsunami Covid-19 kali ini amat menyedihkan. Tidak pernah ED (Jabatan Kecemasan) kami dilanda seteruk ini. Merata-rata jenazah terbungkus kaku tidak sempat diangkut ke bilik mayat.
“Kadangkala berselang-seli dengan katil dan kanvas pesakit yang masih bernyawa. Mereka yang masih hidup perlu diselamatkan segera dan yang meninggal dunia harus memberi laluan. Itulah putaran kehidupan,” tulisnya dalam hantaran Facebook beliau baru-baru ini.
Ahli Medical Mythbusters Malaysia itu terfikir jika dirinya serta rakan-rakan seperjuangan dijangkiti Covid-19 yang teruk ketika usia masing-masing menginjak 40-an dan 50-an berkemungkinan harapan untuk dibawa ke Unit Rawatan Rapi agak tipis.
Beliau berkata, ini kerana, sumber yang ada hanya cukup menyelamatkan pesakit-pesakit Covid-19 muda kritikal berumur lingkungan 20 hingga 30 tahun.

“Campur lagi kebarangkalian jika doktor kontrak meletakkan jawatan beramai-ramai. Siapalah hendak merawat kami dan pesakit lain yang lebih berusia. Barangkali kami pun bakal ‘dibungkus ikat tepi’ juga. Insaf rasa.
“Varian baru ini bukan calang-calang ganasnya tuan puan. Usah ambil risiko langgar prosedur operasi standard (SOP) atau ambil ubat mengarut. Jaga diri semua dan bertawakal,” ujarnya.
Hantaran itu mendapat 7,600 tanda suka dan dikongsi lebih 3,100 kali dengan kebanyakan pengguna media sosial berdoa agar petugas barisan hadapan dilindungi Tuhan selain ada yang turut berkongsi momen sedih kehilangan insan tersayang.
“Terima kasih doktor dan semua barisan hadapan. Moga sentiasa dalam lindungan Allah dan diberi kesihatan tubuh badan,” komen Siti Faridah Morni.
“Adik saya di Jabatan Kecemasan tiga hari tidak dapat masuk wad sebab penuh. Meninggal dunia akibat jangkitan kuman di paru-paru dan kuman sudah masuk dalam darah. Meninggal dunia di bawah khemah atas katil kanvas,” komen Nuha Fadhwa.
“Doktor, hari ini suami saya meninggal dunia. Sayu hati ini. Usia baru 43 tahun meninggalkan saya dan empat anak. Doakan saya kuat doktor,” ujar Nancy Endi. – K! ONLINE


Terengganu FC II lonjak ke takhta Liga Premier
Oleh TENGKU DANISH BAHRI TENGKU YUSOFF

3 Ogos 2021, 11:25 pm
KUALA TERENGGANU – Terengganu FC II (TFC II) merampas kedudukan teratas Liga Premier selepas menewaskan Sarawak United 1-0 di Stadium Sultan Ismail Nasiruddin Shah di sini sebentar tadi.
Kemenangan itu dibantu gol ke-14 penjaring terbanyak, Jordan Mintah, untuk TFC II mengumpul 28 mata, dua mata mengatasi Negeri Sembilan manakala Sarawak United kekal di tangga ketiga.
Awal permainan berlangsung rancak menyaksikan tolakan Mintah hasil gerakan satu dua bersama Amirul Syazwan Nor Azmi pada minit ketujuh tepat ke arah penjaga gol lawan.
Mintah kemudian menceriakan tuan rumah hasil sepakan penalti setelah penyerang kelahiran Ghana itu dijatuhkan penjaga gol lawan, Mohd. Sharbinee Allawee, pada minit ke-19.
Pelawat meningkatkan tekanan dan hampir menyamakan kedudukan namun tandukan ketua pasukan, Taylor Regan (m-25) disusuli percubaan Christie Jayaseelan (m-44) yang berjaya diselamatkan penjaga gol.
Bersambung babak kedua, TFC II terus diasak lawan dalam usaha mengikat kedudukan dan rembatan kencang Regan dari dalam kotak penalti tinggi melepasi sasaran pada minit ke-68.

Pemain gantian, Wan Mohamad Fazli Wan Ghazali, berpeluang menggandakan kedudukan buat TFC II pada minit ke-80 namun malangnya Sharbinee lebih bersedia menafikan sepakannya.
Hasrat Sarawak United untuk sekurang-kurangnya mencuri satu mata tidak kesampaian apabila percubaan leret S. Chanturu diselamatkan penjaga gol tuan rumah pada minit ke-85. – K! ONLINE


Perak FC terus tertekan
Oleh AZIZAN HASHIM

3 Ogos 2021, 11:56 pm
IPOH – Misi Perak FC mengelak tersingkir ke Liga Perdana bertambah sulit apabila tumpas 3-5 kepada Pulau Pinang FC dalam saingan Liga Super di Stadium Perak, sebentar tadi.
Dengan kekalahan ini Perak terus kekal pada tangga kedua tercorot dan hanya keajaiban mampu menyelamatkan pasukan itu.
Tindakan merehatkan ketua jurulatih, Chong Yee Yee Fatt nyata tidak berjaya mengubah nasib pasukan The Bos Gaurus itu malah pada perlawanan tadi, Pulau Pinang yang tumpas 1-3 kepada Selangor FC bangkit untuk mengutip tiga mata.
Rafael Vitor Santos muncul wira pelawat apabila menyumbang hatrik dengan dua lagi gol pasukan Pulau Mutiara itu dijaringkan Casagrande dan Abdul Azim Rahim.
Manakala Nana Poku adalah penjaring ketiga-tiga gol tuan rumah yang ketinggalan 2-4 pada separuh pertama dan dalam perlawanan tadi Perak ketinggalan 2-0 selepas hanya lapan minit perlawanan berlangsung.
Pintu gol Perak yang dikawal Hafizul Hakim Khairul Nizam Jothy bolos selepas hanya 13 saat perlawanan berlangsung apabila Rafael Vitor Santos kemudiannya menjaring gol keduanya pada minit ke-8.

Perak bagaimana pun merapatkan jurang apabila Nana Poku merembat masuk selepas mendapat lorongan Sergio Aguero pada m-16.
Namun, Casagrande mengembalikan kelebihan pelawat apabila menanduk kencang melepasi Hafizul pada m-20 diikuiti sentuhan Rafael tujuh minit kemudian.
Nana Poku memberi sedikit harapan buat tuan rumah apabila merapatkan kedudukan melalui penalti pada m-35 untuk menjadikan kedudukan 4-2 pada babak pertama.
Babak kedua menyaksikan anak buah Sharil Nizam Khalil berusaha gigih dan berjaya merapatkan jurang melalui penalti Poku pada minit ke 53.
Namun, dalam kesibukan Perak mencari gol tambahan Abdul Azim Rahim menguburkan impian mereka bangkit pada m-88 untuk melengkap kemenangan pelawat. – K! ONLINE


83 penduduk Bukit Malut positif Covid-19
Oleh NORLIDA AKMAR IDROS

3 Ogos 2021, 7:47 pm
ALOR SETAR – Seramai 83 daripada 186 penduduk Kampung Bukit Malut, Langkawi dekat sini yang menjalani ujian saringan sejak 27 Julai lalu sehingga kelmarin disahkan positif Covid-19.
Pengarah Kesihatan Negeri Kedah, Dr. Othman Warijo berkata, ujian saringan dilakukan terhadap penduduk di kawasan tersebut yang dikenakan Perintah Kawalan Pergerakan Diperketatkan (PKPD) bermula 27 Julai lalu hingga 9 Ogos depan.
Kata beliau, daripada jumlah keseluruhan saringan itu, seramai 16 orang didapati negatif dan diarahkan untuk menjalani kuarantin manakala 87 lagi masih menunggu keputusan makmal.
“Satu kematian telah dilaporkan di kawasan PKPD Bukit Malut dan disahkan positif Covid-19,” katanya dalam satu kenyataan di sini hari ini.
Kampung Bukit Malut dikenakan PKPD susulan penularan Covid-19 bagi Kluster Dah Bukit dengan seramai 806 penduduk di situ diberikan arahan kuarantin selama 10 hari. – K! ONLINE


Budak positif Covid-19 cetus kluster di Kelantan
Oleh SITI A'ISYAH SUKAIMI

3 Ogos 2021, 8:33 pm
PUTRAJAYA – Hasil saringan individu bergejala ke atas seorang kanak-kanak lelaki berusia tujuh tahun yang disahkan positif Covid-19 hari ini, mencetuskan satu lagi kluster baharu melibatkan aktiviti ziarah sempena majlis kenduri perkahwinan di Kelantan.
Menurut rumusan kluster baharu yang dikeluarkan oleh Kementerian Kesihatan, kluster dikenali sebagai Kluster Kampung Padang Tok La itu dilaporkan di Pasir Mas dan sehingga kini menjangkiti lapan orang hasil saringan terhadap 10 individu.
“Kluster ini melibatkan aktiviti ziarah-menziarahi di Kampung Padang Tok La, Pasir Mas sempena majlis kenduri perkahwinan dan lanak-kanak lelaki yang juga kes indeks tersebut mula bergejala pada 23 Julai lalu,” katanya di sini hari ini.
Ia antara 13 kluster komuniti yang dikenal pasti dengan empat daripadanya melibatkan aktiviti ziarah-menziarahi dan sambutan perayaan manakala, secara keseluruhan sebanyak 30 kluster baharu dilaporkan termasuk 14 kluster tempat kerja serta dua kluster kumpulan berisiko tinggi. -K! ONLINE


215 individu dikompaun, 60 premis diarah tutup
Oleh AMREE AHMAD

3 Ogos 2021, 7:38 pm
PUTRAJAYA – Bilangan pesalah ingkar prosedur operasi standard (SOP) Pelan Pemulihan Negara (PPN) di seluruh negara semalam merekodkan 215 individu ditahan dengan kesemua mereka dikenakan kompaun hasil 82,244 pemeriksaan Task Force Operasi Pematuhan.
Menteri Kanan Kluster Keselamatan, Datuk Seri Hishammuddin Tun Hussein berkata, sejumlah 60 premis meliputi kilang, premis perniagaan dan tapak pembinaan juga diarahkan tutup kerana didapati masih ingkar SOP.
“Pasukan tersebut melakukan pemeriksaan ke atas 1,847 kilang, 13,919 premis perniagaan, 1,049 tapak pembinaan dan 318 asrama penempatan pekerja,” katanya dalam kenyataan hari ini.
Menurut beliau, seramai 28 pendatang tanpa izin turut ditahan dan tiga buah kenderaan darat disita semalam melalui Operasi Benteng bagi mengekang jenayah rentas sempadan dan penularan Covid-19. – K! ONLINE


Pasir bentuk bintang tarikan pantai di Jepun
Oleh KOSMO!

3 Ogos 2021, 8:30 pm
TOKYO – Sebuah pantai di Jepun menjadi lokasi tumpuan pelancong kerana keunikan pasirnya yang berbentuk seperti bintang kecil, lapor portal Oddity Central, kelmarin.
Pantai Hoshizuna-no-Hama yang bermaksud Pantai Pasir Berbentuk Bintang terletak di Irimote, pulau kedua terbesar di wilayah Okinawa.
Hamparan pasirnya menerusi mata kasar kelihatan sama seperti pasir biasa, namun jika diasingkan dan dilihat dengan teliti, pengunjung akan menyedari bentuk bintangnya.
Pembentukan pasir bintang adalah disebabkan pantai Hoshizuna-no-Hama terdiri daripada berbilion-bilion  eksoskeleton foraminifera iaitu  protozoa laut yang tumbuh subur di dasar laut.
Cengkerang kalsium karbonat protzoa itu terus melekat selepas ia mati dan dihanyutkan ke pantai yang  mewujudkan keajaiban semula menakjubkan ini.
Berukuran hanya beberapa milimeter, butiran pasir berbentuk bintang sangat sukar untuk diperhatikan pada mulanya namun apabila diasingkan di tapak tangan, ia akan semakin jelas kelihatan.

Keunikan pasir ini menjadikan pantainya lokasi tumpuan pelancong tempatan dan luar. – Oddity Central.
Ramai pengunjung datang ke Hoshizuna-no-Hama semata-mata untuk ‘memburu’ pasir berbentuk bintang tertentu.
Disebabkan itu, pihak berkuasa tempatan  melarang orang ramai  membawa pulang bungkusan pasir unik itu bersama mereka.
Hoshizuna-no-Hama adalah pantai pasir bintang paling terkenal di Okinawa namun masih terdapat beberapa pantai pasir bintang di pulau-pulau berdekatan iaitu Taketomi, Tokashiki dan Hatoma. – Agensi


Enam kit ujian kendiri Covid-19 diluluskan setakat ini
Oleh MOHD. HUSNI MOHD. NOOR

3 Ogos 2021, 7:30 pm
PUTRAJAYA – Kementerian Kesihatan (KKM) melalui Pihak Berkuasa Peranti Perubatan (MDA) sudah meluluskan enam kit ujian kendiri Covid-19 setakat hari ini.
Menterinya, Datuk Seri Dr. Adham Baba berkata, kesemua kit berkenaan telah melepasi ujian prestasi dan memenuhi keperluan ditetapkan sebelum diberikan kelulusan bersyarat serta telah dibekalkan ke farmasi komuniti dan fasiliti kesihatan untuk dibeli orang ramai.
“Sebanyak 14 kit ujian lagi sedang menjalani ujian prestasi oleh makmal-makmal terpilih ketika ini dan 35 lagi kit ujian akan melalui proses serupa selepas penilaian oleh Jawatankuasa Penilaian Teknikal Kit Ujian Covid-19.
“Apabila proses penilaian ini selesai kelak, pengguna akan dapat lebih banyak pilihan kit ujian untuk mereka menjalankan ujian kendiri masing-masing,” katanya menerusi kenyataan akhbar hari ini. -K! ONLINE


Doktor menangis gagal selamatkan ibu tunggal mati akibat Covid-19
Oleh SITI AMINAH MOHD YUSOF

3 Ogos 2021, 8:19 pm
PETALING JAYA – Setiap hari terdapat kes kematian akibat Covid-19 dilaporkan dengan 1001 kisah menyayat hati yang pasti meninggalkan kesan mendalam terutama mereka yang menempuhnya.
Menerusi hantaran di laman Facebook, seorang pakar bius, Dr. Hana Hadzrami berkata, ramai doktor menangis kecewa kerana tidak mampu menyelamatkan pesakit muda yang dijangkiti virus berkenaan terutama varian baharu yang disifatkan ‘licik’.
“Semalam pesakit Covid-19 saya meninggal dunia. Serangan jantung ketika dalam posisi telungkup intubasi. Kelam-kabut kami telentangkan dia untuk bantuan pernafasan. Tekanan saluran pernafasan sangat tinggi, namun bukan disebabkan tiub tersumbat atau terbengkok.
“Beliau baru berusia awal 40-an. Semenjak kami tahu yang beliau balu anak dua kami memang sangat berwaspada,” katanya dalam satu hantaran yang dikongsi lebih 7,600 kali baru-baru ini.
Menurutnya, sejak arwah dimasukkan ke Unit Rawatan Rapi (ICU) pihaknya tidak menyedari bahawa segala perkembangan pesakit tersebut dilaporkan kepada anaknya yang baru berusia 15 tahun.
“Semua sangka bercakap dengan anak dewasa. Sampailah hari saya ‘on call’ baru tahu, beliau (anak) tinggal di rumah kerana dikuarantin berdua dengan adiknya yang berumur 12 tahun.

“Kami tanya ada saudara mara lain? Langsung tiada. Tiada datuk nenek. Tiada pak cik, mak cik. Ayah sudah meninggal. Hanya jiran yang baik hati tolong hantar makanan sejak ibu mereka masuk wad,” tulisnya.
Kematian akibat varian baru semakin tinggi. – Gambar hiasan
Imbaunya, dalam situasi yang begitu genting, petugas kesihatan melakukan prosedur untuk mengembalikan denyutan jantung dan pernafasan dengan penuh kesungguhan dan terdesak sambil berdoa agar Tuhan menyelamatkannya.
“Namun dia tetap ‘pergi’. Sewaktu saya suruh pegawai perubatan sampaikan berita kepada anak arwah pada pukul 1 pagi, dalam hati saya tertanya-tanya bagaimana remaja umur 15 tahun hendak uruskan pengebumian ibunya.
“Hati saya benar-benar kosong waktu saya mandi selepas doffing (membuka pakaian dan peralatan perlindungan diri). Menangis ketika mandi. Namun kesedihan itu tidak lama.
Setengah jam kemudian saya dipanggil masuk ke ICU kerana ada pesakit lain yang berumur 30 tahun tiba-tiba desaturate (paras oksigen darah turun). Tukar tiub, telungkupkan dia. Sibuk sampai ke pagi,” ujarnya.
Katanya, begitulah keadaan yang terpaksa dihadapi petugas kesihatan dengan pesakit yang berusia dalam lingkungan 20-an hingga 30-an yang boleh meninggal dunia secara tiba-tiba di depan mata mereka.
“Kami sedih, namun tak sempat berduka. Segala keperitan kami simpan jauh di lubuk hati. Simpan, simpan, simpan hingga hati keras dan kebas. Sampai bila?
“Takkan kami lupakan sampai bila-bila pandemik yang membuatkan ramai anak-anak menjadi yatim piatu ini,” tulisnya. – K! ONLINE


AS ke separuh akhir jinakkan Sepanyol
Oleh KOSMO!

3 Ogos 2021, 8:00 pm
PASUKAN bola keranjang lelaki Amerika Syarikat (AS) yang juga juara bertahan Sukan Olimpik terpaksa berhempas pulas sebelum menewaskan Sepanyol untuk melangkah ke peringkat separuh akhir.
Pemain Amerika Syarikat, Kevin Durant menampilkan aksi bertenaga dengan menyumbang 29 mata bagi meneruskan misi peribadi memenangi Olimpik yang ketiga dnegan membantu AS menundukkan Sepanyol yang juga juara dunia, 95-81.
Jayson Tatum turut menyumbang 13 mata bersama Jrue Holiday yang menjaringkan12 mata buat skuad AS.
Bintang sensasi Sepanyol, Ricky Rubio menjaringkan 38 mata, manakal Sergio Rodriguez menambah 16 mata tetapi ia tidak memadai buat pasukan itu apabila terpaksa akur tewas kepada AS.
Pertembungan kedua-dua pasukan itu berlangsung sengit dan ini merupakan pertemuan kelima mereka sejak Olimpik 2004 di Athen dan AS berjaya memenangi kesemua perlawanan berkenaan.
AS akan menunggu lawan mereka du separuh akhir apabila Australia atau Argentina bakal membuat perhitungan pada Khamis nanti. – AGENSI


JAIS bekerjasama dengan NGOi urus jenazah Covid-19
Oleh ABDUL RAZAK IDRIS

3 Ogos 2021, 7:43 pm
SHAH ALAM – Jabatan Agama Islam Selangor (JAIS) menegaskan bahawa dakwaan dan tuduhan menghalang mana-mana pertubuhan Islam bukan kerajaan (NGOi) dari terlibat dalam pengurusan jenazah Covid-19 adalah tidak berasas sama sekali.
Pengarahnya, Datuk Mohd. Shahzihan Ahmad berkata, sebaliknya JAIS telah menjalin kerjasama berterusan dengan lebih 8 NGOi dengan kekuatan lebih 130 sukarelawan yang terlibat secara langsung dalam pengurusan jenazah Covid-19.
Katanya, pihaknya amat menghargai sumbangan semua NGOi berkenaan yang telah mengendalikan dengan baik pengurusan 2,071 jenazah Covid-19 sejak Januari 2021.
“Namun, penglibatan NGOi tetap diselaras, dipantau dan dibantu sesuai dengan tanggungjawab JAIS sebagai agensi yang mengurus hal ehwal Islam di Negeri Selangor.
“Beberapa isu dan permasalahan berbangkit melibatkan NGOi dan kes lambakan jenazah di beberapa hospital di negeri ini, menyebabkan JAIS mengambil keputusan untuk meneliti, menilai dan menstruktur semula peranan dan penglibatan NGOi dalam mengurus Jenazah Covid-19 di Selangor,” katanya dalam kenyataan hari ini. – K! ONLINE


Bungkus air ketum macam nasi lemak
Oleh MOHD SYALMIZI HAMID

3 Ogos 2021, 8:48 pm
SEBERANG PERAI – Tindakan seorang peniaga air ketum membungkus minuman itu dengan pembalut nasi lemak bagi mengaburi mata pihak berkuasa terbongkar selepas polis melakukan pemeriksaan di sebuah kedai makan di Bagan Dalam, Butterworth di sini hari ini.
Dalam serbuan kira-kira pukul 1 tengah hari itu, polis menahan seorang peniaga lelaki berusia 44 tahun dan pekerja lelakinya berusia 23 tahun untuk siasatan lanjut.
Ketua Polis Daerah Seberang Perai Utara, Asisten Komisioner Noorzainy Mohd. Noor, berkata serbuan itu dibuat susulan tertangkapnya seorang lelaki berusia 41 tahun di hadapan sebuah flat di Bagan Dalam kira-kira pukul 11.50 pagi.
Beliau berkata, pada operasi pertama, pemeriksaan pihaknya menemui satu tong sampah berwarna hitam yang didalamnya mengandungi 10 bungkusan plastik lutsinar berikat getah dipercayai air ketum.
“Hasil siasatan lanjut ke atas lelaki berkenaan membawa polis kepada serbuan di sebuah kedai nasi lemak di kawasan itu dan menahan peniaga serta seorang pekerjanya.
“Polis turut menemui tiga bungkusan kertas (pembalut makanan) dan apabila dibuka terdapat bungkusan plastik lutsinar berikat getah disyaki air ketum,” katanya kepada pemberita hari ini.

Menurut Noorzainy, pemeriksaan lanjut polis di bahagian dapur kedai itu menemui dua tong berwarna oren mengandungi 205 bungkus plastik lutsinar berikat getah didalamnya dipercayai mengandungi air ketum.
“Selain itu, polis turut menjumpai satu periuk didalamnya mengandungi daun ketum serta peralatan memasak air ketum antaranya dapur gas, tong gas, penapis air dan sudip kayu,” katanya.
Beliau berkata kes disiasat mengikut Seksyen 30(3) Akta Racun 1952. – K! ONLINE


Belanda raih emas, catat rekod baharu
Oleh KOSMO!

3 Ogos 2021, 8:30 pm
PASUKAN  Belanda menamatkan dominasi Great Britain dalam acara pecut berpasukan lelaki apabila memenangi emas selain turut mencatatkan rekod baharu sukan Olimpik di Velodrome Izu hari ini.
Pasukan Belanda yang dibarisi Jeffrey Hoogland, Roy van den Berg dan Harrie Lavreysen mencatatkan masa 41.369 saat
Great Britain merupakan pasukan pilihan setelah memenangi acara berkenaan pada tiga temasya sukan Olimpik sebelum ini menamatkan saingan dengan catatan 44.589 saat untuk meraih pingat perak.
Pasukan Percanis pula mudah menewaskan pasukan Australia untuk memperoleh pingat gangsa bagi acara tersebut. – AGENSI


Lelaki mati depan rumah dipercayai dibunuh
Oleh ROHANA MOHD. NAWI

3 Ogos 2021, 6:53 pm
KOTA BHARU – Mayat seorang lelaki yang ditemui di hadapan sebuah rumah di Kampung Chengal Batu, Pasir Puteh malam kelmarin dipercayai dibunuh dengan menggunakan objek tumpul.
Ketua Polis Kelantan, Datuk Shafien Mamat berkata, kematian mangsa boleh dikaitkan dengan pembunuhan berdasarkan kesan kecederaan di kepala si mati.
Katanya, bagaimanapun, tiada sebarang penemuan senjata di tempat kejadian.
Siasatan mendapati suspek utama yang terlibat dalam kes itu dipercayai sudah melarikan diri.
“Sehubungan itu, kita sedang menjalankan operasi bagi mengesan suspek. Orang ramai yang tinggal di sekitar kampung itu juga diharap dapat membantu polis dalam kes ini,” katanya ketika dihubungi Kosmo! di sini, hari ini. – K! ONLINE


Pakai gincu, memandu berkaki ayam boleh jadi mandul
Oleh KOSMO!

3 Ogos 2021, 7:30 pm
LAGOS, Nigeria – Presiden Akademi Perubatan Khas Nigeria, Professor Oladapo Ashiru menyatakan bahawa aktiviti harian seperti memakai gincu, memandu berkaki ayam dan menggunakan racun serangga serta makhluk perosak boleh menyebabkan kemandulan, lapor sebuah laman berita semalam.
Ashiru berkata demikian semasa memberi syarahan sempena sesi pengenalan felo dan perasmian akademi itu di Lagos.
Menurutnya, tabiat pemakanan tidak sihat, stres dan makan hidangan stockfish (ikan yang dijemur tanpa garam) serta ikan mengandungi kandungan merkuri tinggi adalah toksik terhadap embrio sekali gus boleh menjadi punca utama kemandulan.
“Sebilangan wanita memandu tanpa memakai kasut kerana menganggap cara pemanduan itu lebih mudah.
“Ramai pesakit mengalami keguguran selepas menjalani proses kehamilan secara luar rahim (IVF) kerana pelapik atas pedal mengandungi mineral yang terbukti toksik terhadap embrio.
“Melainkan kita tidak menggunakan mineral tersebut dalam pembuatan pedal, ramai wanita sukar hamil atau sukar meneruskan kehamilan.

“Perkara serupa berlaku melibatkan merkuri yang terkandung dalam ikan besar dan stockfish di samping penggunaan gincu terutama sekali gincu murah kerana ia mengandungi banyak toksin,” katanya. – Agensi


Felda Tersang 1, 2 dan 3 sekali lagi kena PKPD
Oleh AMREE AHMAD

3 Ogos 2021, 7:02 pm
PUTRAJAYA – Sebuah perkampungan skim tanah persekutuan dalam Daerah Raub, Pahang sekali lagi dikenakan Perintah Kawalan Pergerakan Diperketatkan (PKPD) bermula lusa iaitu melibatkan Felda Tersang 1, 2 dan 3 di Mukim Batu Talam susulan Kluster Jalan Batu Malim.
Menteri Kanan Kluster Keselamatan, Datuk Seri Hishammuddin Tun Hussein berkata, Kementerian Kesihatan pada 24 Julai lalu memaklumkan ada 11 kes positif baharu Covid-19 hasil daripada saringan dilakukan melibatkan sejumlah 644 kontak rapat kluster itu.
Tanah rancangan berkenaan pernah dikenakan PKPD sejak 27 Mei sebelum dilanjutkan lagi sehingga 15 Jun lalu susulan penularan aktiviti ziarah sempena perayaan Hari Raya Aidilfitri.
“Turut dilaksanakan PKPD dalam daerah yang sama ialah Felda Krau 1 di Mukim Gali yang akan berkuat kuasa juga selama 14 hari mulai Khamis ini sehingga 18 Ogos,” katanya dalam kenyataan hari ini.
Menurut Hishammuddin, PKPD juga dilaksanakan di Terengganu meliputi Taman Rakyat Bestari Fasa 1 hingga 4 serta Rumah Awam Kos Rendah 1 dan 2 di Bukit Kluang, Mukim Telok Kalong, Daerah Kemaman selain Mukim Manir, Daerah Kuala Terengganu. – K! ONLINE


Pelawak ditahan kes pemerdagangan orang
Oleh NOR AINNA HAMZAH

3 Ogos 2021, 7:19 pm
KUALA PILAH – Seorang pelawak terkenal ditahan di sebuah hotel di daerah ini kelmarin bagi membantu siasatan berhubung kes pemerdagangan orang.
Ketua Polis daerah Kuala Pilah, Superintendan Amran Mohd. Ghani berkata, lelaki berusia dalam lingkungan 40-an itu diberkas dalam Ops Pintas pada pukul 10 pagi.
Operasi dijalankan hasil risikan sepasukan anggota dan pegawai Bahagian Siasatan Jenayah, Ibu Pejabat Polis Daerah  Kuala Pilah.
Menurutnya, dalam operasi sama, polis berjaya menyelamatkan seorang wanita berketurunan Melanau daripada menjadi mangsa pemerdagangan orang bagi tujuan eksploitasi seks.
“Sebuah kereta jenis Perodua Axia, beberapa bungkusan kondom, wang tunai dan empat unit telefon bimbit dirampas dalam operasi berkenaan,” katanya dalam kenyataan di sini hari ini.
Amran
Kes disiasat di bawah Seksyen 12 Akta Antipemerdagangan 2007 yang memperuntukkan hukuman penjara tidak melebihi 15 tahun dan denda.

Amran berkata, suspek kini direman selama empat hari di bawah Seksyen 117 Kanun Prosedur Jenayah.
Menurutnya, suspek juga telah dikenakan kompaun atas kesalahan rentas negeri tanpa kebenaran di bawah Peraturan-Peraturan pencegahan dan Pengawalan Penyakit Berjangkit (Langkah-langkah di Dalam Kawasan Tempatan Jangkitan).
“Mangsa yang diselamatkan telah mendapat perintah perlindungan sementara dan kini ditempatkan di sebuah rumah perlindungan di Johor,” katanya.
Tambah beliau, tangkapan tersebut adalah yang kedua bagi kes pemerdangan orang di daerah ini. – K! ONLINE


Hoy atlet tertua menang pingat Olimpik
Oleh KOSMO!

3 Ogos 2021, 7:13 pm
ATLET ekuestrian Australia, Andrew Hoy menjadi atlet tertua memenangi pingat Olimpik setelah meraih pingat perak dalam acara ekuestrian berpasukan hari ini.
Hoy bersama rakan sepasukan Shane Rose dan Kevin McNab meraih pingat perak selepas skuad Great Britain meraih emas, manakala Perancis meraih pingat gangsa.
Selang beberapa jam kemudian, Hoy menambah koleksi pingatnya apabila meraih gangsa dalam acara jumping individu sekali gus menyaksikan dia mengumpul tiga pingat emas, dua perak dan satu gangsa sepanjang bertanding dalam saingan Olimpik.
“Ia sangat-sangat istimewa, kami tidak datang untuk bertanding semata-mata meraih tempat keempat, kelima atau keenam, kami mahukan pingat dan lihatlah kemenangan ini hasil usaha berpasukan.
“Saya mempunyai kuda yang hebat, saya tahu saya sudah bertanding dalam lapan sukan Olimpik tetapi saya melakukannya bersama Vassily de Lassos, ia merupakan antara kuda terhebat dunia,” katanya.
Kali pertama Hoy menyertai Sukan Olimpik Los Angeles pada tahun 1984, dia meraih emas pada Sukan Olimpik Barcelona 1992 dalam acara berpasukan dan mempertahankannya pada Olimpik 1996 dan 2000.

Hoy juga memenagi pingat perak acara individu di Olimpik Sydney pada tahun 2000 selain dia juga bertanding pada Olimpik Athens 2004 dan Olimpik London 2012. – AGENSI


Dua wanita aktif edar dadah diberkas
3 Ogos 2021, 7:12 pm
KUALA LUMPUR – Sindiket pengedaran dadah melibatkan warga tempatan tumpas dengan penahanan dua wanita bersama bahan terlarang itu bernilai RM43,750 dalam operasi di sebuah apartmen di Jalan Klang Lama di sini pada Jumaat lalu.
Suspek yang berusia 31 dan 35 tahun itu ditahan pasukan operasi Bahagian Siasatan Jenayah Narkotik, Ibu Pejabat Polis Daerah (IPD) Brickfields pada pukul 7.50 pagi.
Timbalan Ketua Polis Daerah Brickfields, Superintendan Basri Sagoni berkata, pemeriksaan di dalam bilik yang didiami dua suspek itu menjumpai 1,480 paket plastik berisi heroin dan 250 paket syabu.
“Ujian saringan awal air kencing mendapati dua suspek itu positif amphetamine dan syabu.
“Siasatan mendapati suspek pertama terlibat dalam aktiviti mengedar dadah sejak setahun lalu manakala suspek kedua pula kira-kira 10 tahun lepas,” ujarnya dalam kenyataan hari ini.
Hasil semakan mendapati dua suspek itu masing-masing mempunyai dua dan sembilan rekod lampau antaranya penyalahgunaan dadah dan curi.- K! ONLINE


Gempar bunyi tembakan, letupan di sempadan Thailand
Oleh MUHAMMAD AYMAN GHAFFA

3 Ogos 2021, 7:07 pm
PASIR MAS – Penduduk di beberapa kawasan di daerah ini dikejutkan dengan bunyi tembakan dan letupan bom dari Tak Bai, Narathiwat, Thailand di seberang Sungai Golok pagi tadi.
Kejadian yang berlarutan selama sejam bermula pukul 3 pagi itu menyebabkan penduduk Kampung Kubang Pak Hitam, Kampung Bakong dan Kampung Kampung Mok Ngibi di sini terjaga daripada tidur selepas rumah mereka bergegar akibat dentuman bom tersebut.
Pertempuran antara renjer dan sekumpulan lelaki bersenjata menyebabkan seorang anggota maut manakala empat lagi dilaporkan parah.
Difahamkan, kejadian berpunca daripada serangan hendap oleh sekumpulan lelaki bersenjata di sebuah pos kawalan di kawasan berkenaan berikutan kematian seorang anggota militan dalam insiden berbalas tembakan di Pattani semalam.
Penduduk Kampung Mok Ngobi, Siti Rokiah Ahmad, 63, berkata, dia terjaga tidur pada pukul 3 pagi selepas terdengar bunyi letupan bom.
Katanya, kedudukan rumahnya yang terletak di tepi Sungai Golok menyebabkan berlaku gegaran seperti gempa bumi.

“Kami sekeluarga hanya duduk di dalam rumah dan tidak berani keluar kerana bimbang sekiranya ada peluru sesat.
“Kami risau kerana bunyi tembakan dan letupan itu amat kuat. Sudah lama kami tidak mendengar bunyi tembakan dari seberang Sungai Golok,” katanya ketika ditemui di rumahnya hari ini.
Menurut Rokiah, lebih membimbangkan apabila keseluruhan rumahnya yang diperbuat daripada kayu bergegar sepanjang pertempuran berlaku.
Tinjauan Kosmo! di Pos Pengkalan Pulau yang dikawal oleh Batalion 9, Pasukan Gerakan Am (PGA) mendapati, renjer Thailand mengawasi kawasan di sepanjang Sungai Golok.
Pemerhatian di Pengkalan Mok Ngibi pula mendapati anggota renjer turut menjalankan pemantauan rapi di sekitar kawasan darat di Kampung Padang Nyior. – K! ONLINE


UMNO tarik sokongan kepada PN, Muhyiddin
Oleh MOHD RASDAN AHMAD

3 Ogos 2021, 6:45 pm
PETALING JAYA – Bagi menzahirkan kesetiaan kepada Yang di-Pertuan Agong, Majlis Kerja Tertinggi (MKT) UMNO telah menarik balik sokongan kepada kerajaan Perikatan Nasional (PN) dan Tan Sri Muhyiddin Yassin selaku Perdana Menteri.
Presiden UMNO, Datuk Seri Ahmad Zahid Hamidi berkata, UMNO memilih untuk mengambil pendirian berpihak kepada Yang di-Pertuan Agong dan tidak akan mempertahankan kerajaan Perikatan Nasional pimpinan Tan Sri Muhyiddin Yassin yg ternyata gagal.
“Majlis Kerja Tertinggi UMNO sudah sebulat suara menarik balik sokongan terhadap kerajaan Perikatan Nasional dan Perdana Menteri berdasarkan fasa 3.3 perlembagaan Umno,” jelasnya dalam sidang akhbar sebentar tadi. – K! ONLINE
Berikut kenyataan penuh Presiden UMNO, Datuk Seri Ahmad Zahid Hamidi.
Mesyuarat Majlis Kerja Tertinggi secara maya pada 3 Ogos 2021 bersamaan 24 Zulhijjah 1442H telah membuat beberapa ketetapan seperti berikut:
1. UMNO memilih untuk mengambil pendirian berpihak kepada KDYMM Yang di-Pertuan Agong dan tidak akan mempertahankan Kerajaan Perikatan Nasional pimpinan Perdana Menteri Tan Sri Dato’ Haji Mahiaddin Bin Haji Md Yasin yang ternyata gagal di mata rakyat, selaras dengan Fasal 3.3 Perlembagaan UMNO.

2. Kenyataan terbaru Perdana Menteri hari ini, tidak menjernihkan masalah bahkan menyerlahkan kekhilafan Kerajaan yang jelas telah menyanggah titah KDYMM Yang di-Pertuan Agong, malah mempersendakan baginda, yang hakikatnya sudah beberapa kali menitahkan untuk semua Ordinan Darurat dibahaskan dan diungkaikan sebelum 1 Ogos lagi bukan September 2021, sejajar dengan Perkara 150(3) Perlembagaan Persekutuan.
3. Bagi menzahirkan kesetiaan tidak berbelah bahagi kepada KDYMM Yang di-Pertuan Agong maka, Majlis Kerja Tertinggi sebulat suara bersepakat untuk menarik balik sokongan terhadap Kerajaan Perikatan Nasional dan Tan Sri Dato’ Haji Mahiaddin Bin Haji Md Yasin selaku Perdana Menteri.
4. Tan Sri Dato’ Haji Mahiaddin Bin Haji Md Yasin mesti mengambil tanggungjawab atas kegagalan dan keingkaran Kerajaan pimpinan beliau yang menyanggah titah KDYMM Yang di-Pertuan Agong dengan meletakkan jawatan sebagai Perdana Menteri secara terhormat.
5. Surat Akuan Ahli-ahli Parlimen UMNO yang mencukupi angka bagi menzahirkan penarikan sokongan terhadap Tan Sri Dato’ Haji Mahiaddin Bin Haji Md Yasin sebagai Perdana Menteri telahpun dipersembahkan kepada KDYMM Yang di-Pertuan Agong, sekaligus menunjukkan kepimpinan beliau sudah hilang majoriti dan keabsahan selaku Ketua Kerajaan.
AHMAD ZAHID BIN HAMIDI
3 Ogos 2021


Brazil mara ke final Olimpik
Oleh KOSMO!

3 Ogos 2021, 7:18 pm
BRAZIL kini selangkah sahaja lagi untuk mempertahankan pingat emas acara bola sepak lelaki di pentas Sukan Olimpik selepas mara ke pentas final edisi Tokyo 2020.
The Selecao mara dengan kemenangan 4-1 menerusi penentuan sepakan penalti ke atas Mexico selepas kedua-dua pasukan terikat tanpa jaringan dalam tempoh 120 minit pada aksi separuh akhir di Stadium Ibaraki Kashima sebentar tadi.
Empat penjaring sepakan penalti Brazil dalam aksi itu adalah menerusi Dani Alves, Gabriel Martinelli, Bruno Guimaraes dan Reiner.
Mexico pula terpaksa menerima hakikat hanya mampu menyempurnakan satu sepakan penalti melalui Carlos Alberto Rodriguez selepas dua pengambil, Eduardo Aguirre dan Johan Vasquez gagal menyudahkannya.
Sebagai rekod, Brazil muncul juara edisi Rio 2016 selepas menewaskan Jerman 5-4, juga menerusi penentuan sepakan penalti selepas terikat 1-1. – K! ONLINE


Trend pilih jantina gugat kadar kelahiran bayi perempuan
Oleh KOSMO!

3 Ogos 2021, 7:30 pm
GENEVA – Satu kajian terbaharu meramalkan pengurangan sehingga 4.7 juta bayi perempuan akan dilahirkan dalam tempoh 10 tahun akan datang di seluruh dunia.
Trend penurunan itu dipercayai berlaku berikutan amalan selektif jantina bayi di negara-negara yang mempunyai budaya mengutamakan bayi lelaki.
Para penyelidik meluahkan kebimbangan bahawa kecenderungan ibu bapa memilih jantina akan merosakkan kitaran sosial dalam jangka masa panjang.
Hasil penyelidikan itu meramalkan unjuran kekurangan jumlah anak perempuan  yang dilahirkan akan menyebabkan populasi lelaki melebihi wanita dalam satu pertiga populasi global menjelang 2030.
Keadaan tersebut membawa kepada peningkatan kes  buli  dan keganasan anti-sosial.
Kes pengguguran kandungan selektif berkaitan pemilihan jantina meningkat sejak 40 tahun lalu d negara-negara di tenggara Eropah, Asia Selatan dan Asia Timur dengan kesan demografi yang belum dipastikan.

Kajian oleh pasukan penyelidik antarabangsa itu menganalisis data daripada tiga bilion kelahiran sejak 50 tahun lalu. – AFP


Mayat berulat tanpa identiti ditemui dalam hutan
Oleh NOR SHAFAWATI YUP

3 Ogos 2021, 5:58 pm
SEREMBAN – Mayat dipercayai seorang lelaki ditemui dalam keadaan berulat di kawasan hutan berhampiran Puncak Jati, Putra Nilai di Bandar Baru Nilai di sini, semalam.
Ketua Polis Daerah Nilai, Superitendan Mohd. Fazley Ab. Rahman berkata, mayat tanpa identiti iti ditemui pada pukul 10.14 malam dan pemeriksaan oleh pasukan forensik dan Unit Pengesan Anjing (K9) mendapati mangsa sudah meninggal beberapa hari.
“Pemeriksaan mendapati si mati sudah meninggal dunia lebih tujuh hari dan keadaannya sudah berulat dan berbau busuk.
“Namun, identitinya masih belum dapat dikenal pasti tetapi kita percaya mayat berkenaan adalah seorang lelaki,” katanya dalam kenyataan di sini hari ini.
Mayat tersebut telah dihantar ke Hospital Tuanku Ja’afar Seremban untuk tindakan lanjut dan orang ramai yang mempunyai maklumat berhubung kejadian boleh menghubungi Inspektor Mohd Nor Nikman Ahammed di talian 013-6262 415. – K! ONLINE


Tidak mahu vaksin, jangan keluar rumah
Oleh KOSMO!

3 Ogos 2021, 6:00 pm
BOGOTA – Pihak berkuasa sebuah bandar di Colombia mengeluarkan amaran kepada penduduk yang enggan menerima suntikan vaksin untuk tidak keluar rumah atau bersedia untuk dipenjarakan.
Datuk Bandar Sucre, Elvira Julia Mercado, berkata, tindakan tegas  itu terpaksa diambil demi melindungi masyarakat setempat yang mahu menghentikan penularan Covid-19.
“Kami perlu berpendirian tegas kerana ini melibatkan nyawa penduduk. Semua orang perlu divaksin.
“Jika enggan divaksin, jangan keluar rumah dan bergaul dengan penduduk lain di Sucre,” tegasnya.
Beliau memutuskan perintah kekal berada di rumah selama lapan hari bagi mereka yang belum diberi vaksin walaupun bandar tersebut memiliki dos vaksin yang cukup untuk semua 28,000 penduduknya.
Setakat ini, hanya 10,000 yang memilih untuk diimunisasi, kata Mercado sambil menyalahkan penularan berita palsu tentang pengambilan vaksin atas keengganan penduduk tempatan.

“Ada sesetengah orang alim yang enggan diberi vaksin kerana kononnya bertentangan dengan agama (Kristian),  manakala orang muda pula menolak divaksin kerana diberitahu tidak boleh keluar minum dan baki yang lain memberitahu bahawa mereka akan mati dalam dua tahun kerana vaksin ,” katanya.
Di bawah perintah itu, individu yang tidak diberi vaksin boleh meninggalkan rumah hanya untuk mengakses perkhidmatan kesihatan atau mendapatkan suntikan.
Semua penduduk bandar perlu menunjukkan kad vaksin untuk mengakses pasar raya, bar, disko, restoran, bank dan kedai.
Mereka yang tidak menurut arahan tu berisiko dikenakan denda sehingga AS$260 (RM1,098), dan individu dengan kesalahan berulang boleh dikenakan hukuman penjara.
Langkah itu akan dikaji lagi dalam masa lapan hari berdasarkan keadaan semasa Covid-19 di bandar itu. – Agensi


KPDNHEP sekat kes seleweng LPG bernilai RM48 juta
Oleh SUBKHI SUDARJI

3 Ogos 2021, 5:29 pm
PUTRAJAYA – Penguatkuasaan pengubahan wang haram secara serius melibatkan penyelewengan barang kawalan bersubsidi Gas Petroleum cecair (LPG) berjaya dibanteras melibatkan nilai pembekuan sebanyak RM48 juta.
Angka itu membabitkan 16 kes sejak dari tahun 2016 sehingga hari ini yang turut melibatkan nilai penyitaan RM21.5 juta manakala pelucuthakan hasil pengubahan wang haram bernilai RM1.1 juta
Pengarah Penguat Kuasa Kementerian Perdagangan Dalam Negeri Dan Hal Ehwal Pengguna (KPDNHEP), Azman Adam berkata, kejayaan terbabit melibatkan usaha serius berterusan ke atas aktiviti penyelewengan pemindahan LPG dari tong 14 kilogram (kg) iaitu bersubsidi kegunaan domestik kepada tong LPG 50 kg kegunaan industri dipanggil ‘decanting’.
Beliau berkata, kementerian telah menguatkuasakan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 atau Anti-Money Laundering, Anti-Terrorism Financing and Proceeds of Unlawful Activity Act (AMLATFPUAA) 2001.
“Akta AMLATFPUAA 2001 merupakan tindakan tegas Kerajaan terhadap pihak yang menjalankan aktiviti perdagangan tidak mengikut undang-undang dan memanipulasi keuntungan yang diperoleh hasil daripada aktiviti perdagangan tidak sah.
“Penguatkuasaan pengubahan wang haram ini memfokuskan kepada kes-kes profil tinggi seperti perlindungan harta intelek, penyelewengan barang kawalan melibatkan LPG, minyak masak, diesel dan petrol serta aktiviti jualan langsung atau skim piramid yang menyalahi undang-undang,” katanya dalam satu kenyataan hari ini.  – K! ONLINE


Shamsul Anuar letak jawatan Menteri Tenaga dan Sumber Asli.
Oleh NOR IDAYU BOSRO

3 Ogos 2021, 6:19 pm
PUTRAJAYA – Ahli Parlimen Lenggong, Datuk Seri Shamsul Anuar Nasarah melepaskan jawatan sebagai Menteri Tenaga dan Sumber Asli.
Dalam satu kenyataan yang tersebar di media sosial, Shamsul Anuar yang juga Ahli Majlis Kerja Tertinggi (MKT) UMNO berkata, keputusan itu dibuat selepas mengambil kira beberapa keputusan dan pendirian parti.
“Sebagai ahli UMNO yang patuh dan setia kepada parti, saya dengan ini meletak jawatan sebagai Ahli Jemaah Menteri Kerajaan Persekutuan.
“Tumpuan saya selepas ini ialah memberikan fokus kepada tugas sebagai Ahli Parlimen Lenggong dan membantu memperkuat parti dalam menghadapi situasi politik yang semakin mencabar,” katanya.
Kenyataan bertarikh 3 Ogos 2021 itu menggunakan jata negara dan alamat Pusat Khidmat Ahli Parlimen Lenggong di Perak.
Sementara itu, Setiausaha Akhbar beliau mengesahkan kenyataan tersebut. – K! ONLINE


Sesi janji temu diberi untuk dos kedua dalam SeLangkah
Oleh MOHAMAD NAUFAL MOHAMAD IDRIS

3 Ogos 2021, 5:05 pm
SHAH ALAM – Penerima vaksin dalam program Vaksin Selangor (SelVAX) akan diberi sesi janji temu di aplikasi SeLangkah untuk menerima dos kedua vaksin Covid-19.
Menteri Besar Selangor, Datuk Seri Amirudin Shari berkata, pemberian janji temu itu bagi mengelak kesesakan di antara penerima vaksin di sesebuah Pusat Pemberian Vaksin (PPV) di bawah pengurusan kerajaan.
“Saya ambil maklum mengenai kebanjiran orang awam yang mahu ambil vaksin setelah kerajaan negeri benarkan untuk ‘walk-in’ ambil vaksin.
“Dengan memberikan sesi janji temu ini diharap dapat mengatasi apa yang berlaku di beberapa PPV semalam,” katanya selepas membuat lawatan kerja di PPV Institusi Pengajian Tinggi (PPV IPT) Mega di UiTM Shah Alam, Selangor hari ini.
Semalam, akhbar melaporkan beberapa PPV di Selangor mengalami kesesakan kerana orang awam mahu menerima vaksin Covid-19.
Ia susulan keputusan Kerajaan Persekutuan dan Selangor yang membenarkan orang ramai mengambil vaksin secara ‘walk-in’ mulai semalam.

Sementara itu, Amirudin berkata, kerajaan negeri akan fokus untuk memberikan vaksin kepada remaja yang akan berumur 18 tahun mulai bulan hadapan.- K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jangan ingat boleh terlepas – Linda Rafar
Oleh SAIRUL ZAMRI MISRANI

3 Ogos 2021, 5:13 pm
PETALING JAYA – Bengang menerima mesej berbaur lucah serta kata-kata kesat dalam Instagram, penyanyi dan pelakon Linda Rafar bertindak membuat laporan polis terhadap individu biadap yang tidak dikenalinya itu.
Menerusi satu hantaran dalam Instagramnya, Linda memberitahu dia tidak tahu apakah tujuan sebenar individu tersebut berbuat demikian dan menegaskan bakal mengambil tindakan undang-undang terhadapnya.
LINDA berkongsi tangkap layar (kanan) yang diterimanya daripada seorang netizen baru-baru ini.
“Undang-undang negara tetap ada. Jangan ingat dengan cara menyebar fitnah secara terang-terangan dalam Twitter, Facebook dan Instagram anda semua boleh terlepas ya.
“Walau gunakan fake account (akaun palsu), jangan fikir awak semua boleh terlepas hukuman dunia. Tunggu dan lihat. Allah SWT Maha Melihat,” tulisnya.
Pada hantaran sama, Linda yang merupakan kakak kepada pelakon Diana Rafar turut memuat naik foto laporan polis yang dibuat dan tangkap layar mesej yang dihantar individu itu.
Terdahulu, Linda atau nama sebenarnya Azlinda Rafar memuat naik satu video berkenaan Perdana Menteri Malaysia, Tan Sri Mahiaddin Yassin dalam akaun Instagram miliknya.

Menerusi video tersebut, Linda memohon kepada rakyat agar berfikir terlebih dahulu mengenai jasa dan pengorbanan Mahiaddin sebelum mereka mengeluarkan sebarang kata-kata kesat dalam media sosial.
Susulan daripada video tersebut, Linda menerima satu DM (direct message) daripada individu yang tidak dikenali yang dipenuhi kata-kata kesat serta berbaur lucah.
Melihat pada ruangan komen, rata-rata netizen terkejut melihat DM yang dihambur kepada Linda dan menyifatkan individu tersebut sebagai tidak matang dan membenci kerajaan. – K! ONLINE


Pasar Awam Bukit Mertajam ditutup lagi
Oleh ISWAN SHAFIQ ISA

3 Ogos 2021, 5:33 pm
SEBERANG PERAI – Pasar Awam Bukit Mertajam di sini akan kembali ditutup buat kali kedua dalam tempoh kurang dua bulan bermula Khamis ini selepas sekurang-kurangnya lima lagi kes positif Covid-19 dilaporkan ketika ini.
Datuk Bandar Majlis Bandaraya Seberang Perai (MBSP), Datuk Rozali Mohamud berkata, kesemua individu yang positif itu iaitu peniaga dan pekerja yang telah membuat saringan di klinik swasta sebelum ini.
Katanya, tiga daripada mereka disahkan positif melalui ujian Polimerase-Transkripsi Terbalik iaitu RT PCR manakala dua lagi kes dikesan positif hasil ujian Kit Ujian Pantas atau RTK Antigen.
“Sehubungan itu, MBSP mengambil inisiatif awal dengan mengarahkan semua peniaga di Pasar Awam Bukit Mertajam supaya menghentikan sementara operasi perniagaan selama tujuh hari bermula 5 hingga 11 Ogos ini atau sehingga dimaklumkan semula.
“Bagaimanapun, MBSP boleh membenarkan pekerja atau peniaga untuk membuka semula perniagaan mereka sekiranya mereka telah menjalani Ujian RT PCR atau RTK Antigen serta telah disahkan negatif,” katanya di sini, hari ini. – K! ONLINE


Dendam lama punca peniaga Pakistan diserang rakan senegara
3 Ogos 2021, 6:13 pm
AMPANG JAYA – Seorang peniaga warga Pakistan cedera di bahagian kaki dan tangan akibat dipukul rakan senegara di hadapan sebuah restoran di Jalan Cempaka Ampang, dekat sini, Sabtu lalu.
Dalam kejadian kira-kira pukul 5.15 petang itu, mangsa yang berumur 48 tahun telah didatangi tiga lelaki dan salah seorangnya dikenali mangsa.
Ketua Polis Daerah Ampang Jaya, Asisten Komisioner Mohamad Farouk Eshak berkata, salah seorang suspek yang bersenjatakan besi terus menarik topi keledar yang dipakai mangsa namun tidak berjaya.
“Kemudian suspek memukul mangsa di bahagian kepala bagaimanapun pukulan terkena pada topi keledar menyebabkan mangsa terjatuh daripada motorsikal.
“Suspek terus menendang mangsa dan turut mengugut akan kembali lagi untuk berbuat sesuatu kepada mangsa.
“Akibat kejadian itu, mangsa mengalami kecederaan di bahagian kaki kiri, tangan kanan dan juga kiri,” ujarnya dalam kenyataan hari ini.

Jelas beliau, susulan kejadian itu, seorang suspek yang berusia 24 tahun diberkas di kawasan Jalan Cempaka Ampang kira-kira pukul 3.40 petang keesokannya.
“Dua lagi rakan suspek masih dikesan dan hasil siasatan mendapati pergaduhan antara mangsa dan suspek sudah berlarutan lama yang berpunca daripada pergaduhan mulut,” ujarnya. – K! ONLINE


Ebit Lew sumbang dua kontena
Oleh MUHD AFIQ AL-HAFIZ MAT YUSOF

3 Ogos 2021, 5:13 pm
PETALING JAYA – Pendakwah bebas, Ebit Lew hari ini menyumbangkan dua buah kontena untuk diserahkan ke Hospital Kepala Batas dan Hospital Sultan Abdul Halim, Sungai Petani di sini.
Ebit Lew menerusi media sosial Facebook menyatakan kesyukuran dapat membeli dua buah kontena sejuk beku simpanan mayat untuk kegunaan dua buah hospital berkenaan.
“Syukur sangat rasa kami dapat beli dua buah kontena sejuk beku simpanan mayat dan terus serahkan ke Hospital Kepala Batas dan Hospital Sultan Abdul Halim Sg Petani. Kami pasang sekali rak simpan jenazah, terus pasang dan digunakan.
“Masa sampai tadi jadi sebak, bila dengar cerita doktor dan pegawai hospital. Cara mereka berterima kasih buat saya jadi sebak sangat, hari Sabtu kami berbual, hari ini Selasa dah sampai katanya.
“Banyak lagi hospital memerlukan kontena ini. Doakan ya,” katanya di sini hari ini.
Tambah Ebit, pihaknya turut mendoakan agar semua petugas hadapan diberi kekuatan dan dipermudahkan segala urusan bagi pesakit serta ahli keluarga mereka.

“Berat ujian negara kita kali ini, semoga Allah beri kekuatan buat doktor, jururawat, petugas hadapan dan semua petugas Kementerian Kesihatan (KKM). Allah beri sembuh pada yang sakit, semoga Allah mudahkan segala urusan pesakit dan keluarga menangis mendengar kisah-kisah di Hospital.
“Terima kasih Polis Diraja Malaysia membantu memudahkan kerja misi bantuan ini, terima kasih Team ATMS membantu tadi, terima kasih semua kru PKUM di Sungai Petani, terima kasih KKM dan semua pihak yang membantu.
“InsyaAllah kita akan cuba bantu dari semasa ke semasa, pesakit dan yang meninggal dunia bukan orang lain, keluarga kami juga. Sama-sama kita membantu dan mendoakan,” jelasnya. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Influencer Israel ketawakan Malaysia masih belum ada pingat
3 Ogos 2021, 6:27 pm
PETALING JAYA – Tanda pagar Israel Koyak sohor kini di media sosial Twitter susulan tindakan seorang pesohor wanita dari negara Zionis memperlekehkan Malaysia di mata dunia kerana ketiadaan pingat di Temasya Sukan Olimpik 2020 Jepun.
Pesohor media sosial yang dikenali sebagai Emily Schrader itu turut menyatakan negara Israel kini berada ditempat ke-36 berbanding Malaysia yang berada di tempat ke-70.
Menerusi sebuah video berdurasi 13 saat itu, wanita terbabit juga mengundang kemarahan rakyat di negara ini dengan menggunakan tanda pagar #Koyaktoyoutoo dalam hantaran tersebut.
Video tersebut telah menaikkan lagi sentimen kebencian terhadap negara itu dan salah seorang pengguna media sosial Twitter, Dee, berkata, sekurang-kurangnya Malaysia merupakan sebuah negara bukan seperti Israel.
“Kak kenapa tutup komen, alah takut ke, penat begini hendak lawan tapi takut. Teruskan koyak #Israelkoyak,” katanya di sini hari ini.
Sementara itu, @Ibu Mariam berkata, anaknya yang berusia tujuh tahun lebih matang berbanding influencer berkenaan.

“Saya rasa ayat #Israelkoyak itu benar-benar memberi impak kepada anda, sehingga perlu membawa perkara ini ke Sukan Olimpik.
“Anda seorang yang lemah dan tidak dapat menerima hakikat. Kini, semua orang boleh lihat betapa lemahnya anda. #Koyaktoyoutoo,” jelasnya.
Sehingga kini, video tersebut telah mendapat lebih 1,405 kali ulang ciap dan 143 tanda suka. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Awang Belantik kerap musnahkan tanaman ditangkap
Oleh MOHD. RAFIE AZIMI

3 Ogos 2021, 3:48 pm
SIK- Jabatan Perlindungan Hidupan Liar dan Taman Negara (Perhilitan) negeri berjaya menangkap seekor gajah liar yang dilaporkan kerap masuk dan memusnahkan tanaman di Kampung Kubang Belantik di sini sejak lebih sebulan lalu.
Pengarahnya, Jamalun Nasir Ibrahim berkata, gajah jantan seberat kira-kira dua tan yang digelar Awang Belantik itu ditangkap di kawasan kebun getah terletak di belakang rumah penduduk kira-kira pukul 11 pagi semalam.
Katanya, gajah tersebut dianggarkan berusia antara 18 hingga 20 tahun.
“Sebelum ini, memang pihak kami ada menerima aduan daripada penduduk mengenai kehadiran gajah itu yang sering merosakkan tanaman.
“Operasi menjejak dan menangkap haiwan itu disempurnakan oleh Unit Tangkapan Gajah (UTG) Kedah yang mengambil masa kira-kira dua jam,” katanya kepada pemberita di sini hari ini.- K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Siti Nordiana saman Lan Solo, Syura lima sekawan RM2.5 juta
Oleh NUR EMIRA SAIZALI

3 Ogos 2021, 4:40 pm
PETALING JAYA – Pertelingkahan penyanyi Siti Nordiana bersama lima sekawan termasuk Lan Solo dan Syura Badron kini memasuki episod baharu apabila menfailkan saman berjumlah RM2.5 juta dan pernyataan tuntutan permohonan maaf secara terbuka kepada lima defendan terlibat.
Perkara tersebut disahkan peguam dilantik penyanyi lagu Angkara itu Abang Azlan Abang Ariffin.
Dalam saman tersebut,  Abang Azlan dari Abang Azlan & Associates berkata, anak guamnya, Siti Nordiana telah menuntut penerbitan permohonan maaf menerusi siaran akhbar, Instagram dan Facebook live serta RM500,000 daripada setiap defendan iaitu Lan, Syura, isteri Lan iaitu Nur Sheila, jurusolek Aida G dan Pegawai Perhubungan Awam FMC, Sam Samin.
“Dalam writ saman yang dihantar secara e-mel semalam, beberapa perkara telah dinyatakan iaitu permohonan maaf secara terbuka dalam media sosial dan terbitan akhbar serta tuntutan amaun ganti rugi RM500,000 daripada setiap defendan yang secara keseluruhannya berjumlah RM2.5 juta.
Selain itu, terdapat juga tiga lagi tuntutan iairu ganti rugi teruk, ganti rugi teladan dan ganti rugi khas yang akan dinilai serta ditentukan oleh pihak mahkamah,” katanya.
Mengulas mengenai jumlah ganti rugi yang semakin bertambah daripada RM200,000 kepada RM500,000, Azlan memberitahu jumlah tersebut bertukar kerana fitnah mengenai isu antara mereka masih aktif diperkatakan dalam media sosial sehingga hari ini.

“Sebelum ini RM200,000 itu dinyatakan dalam tuntutan permohonan maaf pertama pada Julai lalu namun sehingga kini pihak kami tidak menerima sebarang kenyataan penafian daripada pihak mereka.
“Jadi, RM500,000 ini sebagai ganti rugi kerana masih tiada permohonan maaf atau penafian daripada pihak mereka. Hal ini melibatkan fitnah yang masih berleluasa dalam media sosial,” ujarnya.
Dalam pada itu, ketika ditanya sama ada jumlah tuntutan tersebut akan bertambah atau tidak, Azlan memberitahu semuanya akan bergantung terhadap keputusan mahkamah kelak.
“Selepas perbicaraan nanti, pihak mahkamah akan tentukan sama ada Siti Nordiana layak menerimanya atau jumlah tuntutan tersebut juga akan dikurangkan.
“Insya-Allah, sesi pengurusan kes akan dijalankan secara virtual melibatkan saya dan pihak peguam lima defendan dengan pihak Mahkamah Sesyen Kuala Lumpur pada 9 Ogos depan,” katanya lagi.
Sementara itu, peguam mewakili lima defendan terbabit iaitu Alan Razak dari Tetuan Azlan Razak & Associates turut mengesahkan pihaknya telah menerima writ saman tersebut daripada pihak plaintif (Siti Nordiana).
“Saya mengesahkan kesemua anak guam menerima writ saman dan pernyataan tuntutan daripada peguam cara plaintif (Siti Nordiana) semalam.
“Melalui sesi pada 9 Ogos depan, mahkamah akan meminta peguam-peguam untuk kenal pasti kebarangkalian untuk menyelesaikan kes di luar mahkamah tanpa perlu melalui perbicaraan penuh,”katanya kepada Kosmo! Online hari ini.
Dalam kenyataan sama, Alan turut memngesahkan Siti Nordiana juga menuntut ganti rugi khas, ganti rugi teruk dan ganti rugi teladan menerusi pernyataan tuntutan tersebut.
Dalam laporan Kosmo! sebelum ini, pelakon drama Dia Semanis Honey itu menuntut Lan, Syura, isteri Lan iaitu Nur Sheila, Pegawai Perhubungan Awam FMC, Sam Samin dan jurusolek, Aida G untuk membuat permohonan maaf secara terbuka dalam tempoh 48 jam serta membayar RM200,000 setiap seorang kepadanya.
Namun, kelima-lima individu itu gagal berbuat demikian pada tempoh yang diberikan.
Sebagai info, kemelut antara Siti Nordiana dengan lima sekawan itu bermula Lan dan Syura mendedahkan konflik yang berlaku antara mereka dengan Siti Nordiana menerusi sesi Instalive pada 20 Julai lalu.
Menerusi sesi tersebut, Sheila dan Lan mengakui terkilan dengan Siti Nordiana serta pengurusnya, Anas kerana sering mengungkit perihal soal bayaran makanan.
Sementara itu, Syura pula mendakwa dia dimalukan oleh Siti Nordiana dan pengurusnya, Anas sehingga menyebabkan ada pihak produksi enggan memberikan tawaran kerja kepadanya. – K! ONLINE


7 tahun ‘jaga’ jodoh sahabat sendiri
Oleh KOSMO!

3 Ogos 2021, 4:30 pm
JAKARTA – Sebuah rakaman video yang memaparkan seorang lelaki di Indonesia hadir ke majlis perkahwinan bekas kekasih dengan sahabatnya sendiri mengundang simpati netizen, lapor Suara.com, semalam.
Menerusi video yang dimuat naik di akaun Instagram @berita_gosip, lelaki itu dilihat berdiri di hadapan pasangan pengantin sambil mengucapkan tahniah.
Menurut keterangan video, pengantin perempuan rupanya pernah bercinta dengan lelaki itu selama tujuh tahun.
“Tujuh tahun bercinta, akhirnya kekasih berkahwin dengan sahabat sendiri.
“Rupanya saya bukan menjaga jodoh sendiri tetapi menjadi penjaga jodoh sahabat,” tulis kenyataan di status berkenaan.
Meskipun percintaan mereka gagal, hubungan lelaki itu dengan pengantin perempuan kelihatan baik apabila wanita itu dilihat bersalaman sambil mencium tangan bekas kekasihnya.

Video tersebut mengundang pelbagai reaksi netizen yang memuji kekentalan hati lelaki itu menyaksikan bekas kekasih berkahwin dengan sahabat sendiri.
“Ini satu bebanan kerana ia akan diingati seumur hidup lelaki itu,” komen seorang pengguna media sosial. – Agensi


Buru pingat dalam acara baru Olimpik
Oleh MOHD YUNUS YAKKUB

3 Ogos 2021, 3:45 pm
SHAH ALAM – Sukan-sukan baharu Olimpik yang belum didominasi negara-negara besar akan menjadi antara prospek baru kepada Malaysia dalam memenangi pingat.
Timbalan Menteri Belia dan Sukan, Senator Wan Ahmad Fayhsal Wan Ahmad Kamal berkata, ini berdasarkan perkembangan terbaru kejohanan Olimpik yang membawa masuk sukan-sukan popular di kalangan anak muda seperti berbasikal BMX dan papan selaju.
“Semalam saya ada berbincang dengan Majlis Olimpik Malaysia (OCM) terhadap perkembangan sukan-sukan baru ini dan kalau kita memberikan penumpuan dalam tempoh empat tahun sebelum ke Paris, InsyaAllah boleh menampilkan atlet-atlet baru yang boleh memenangi pingat.
“Lagipun, sukan itu (seperti BMX dan papan selaju) dari segi cabaran belum sesengit dan menjadi acara tradisi yang didominasi barat mahupun China. Jadi, saya melihat kemungkinan tersebut,” katanya kepada pemberita selepas melawat Pusat Pemberian Vaksin (PPV) Universiti Teknologi Mara (UiTM) di sini.
Beliau berkata demikian bagi mengulas sebarang prospek baru bagi negara selepas Jepun berjaya memenangi dua pingat emas dalam acara papan selaju di Olimpik menerusi Yuto Horigome dan Momiji Nishiya yang pertama kali dipertandingan dalam kejohanan tersebut.
Dalam perkembangan sama, beliau menaruh harapan kepada atlet terjun negara seperti Cheong Jun Hoong dan Pandelela Rinong serta jaguh berbasikal trek negara, Datuk Mohammad Azizulhasni Awang membawa pulang pingat dalam sukan Olimpik kali ini.

“Mereka semua ini adalah prospek pingat, warna apa kita serah kepada takdir. Kalau lihat, Jun Hoong sendiri merupakan bekas juara dunia 2017 dan boleh membuat kejutan.
“Malah, Azizulhasni sudah tentu kita memang berharap akan memenangi pingat kerana beliau merupakan antara atlet yang secara sukarela meletakkan petunjuk prestasi utama (KPI) adalah emas,” katanya.
Berdasarkan rekod, Malaysia ketika ini berjaya merangkul pingat gangsa dalam acara beregu lelaki badminton di Sukan Olimpik Tokyo menerusi Aaron Chia-Soh Wooi Yik. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


KPT bantu PPN menerusi Kempen Mesti Menang
Oleh MOHD. HUSNI MOHD. NOOR

3 Ogos 2021, 4:11 pm
PUTRAJAYA – Kementerian Pengajian Tinggi (KPT) terus komited membantu Pelan Pemulihan Negara (PPN) sebagai strategi peralihan keluar secara berfasa daripada kemelut pandemik Covid-19.
Selaras itu, KPT melancarkan Kempen Mesti Menang hari ini sebagai satu usaha menyokong Program Imunisasi Nasional Covid-19 (PICK).
Menteri Pengajian Tinggi, Datuk Seri Dr. Noraini Ahmad berkata, kempen itu akan dipersembahkan kepada umum melalui video-video pendek yang berdurasi tidak lebih dari tiga minit sebagai memperlihatkan usaha-usaha KPT untuk membantu PPN.
“Pada kesempatan ini, sukacita saya ingin mengumumkan bahawa KRU Music juga telah mencipta lagu tema ‘Mesti Menang’ bagi memberi penghayatan bermakna dalam menjayakan objektif dan matlamat kempen ini.
“Sekalung penghargaan kepada rakan-rakan strategik kita iaitu KRU dan Media Mulia Sdn. Bhd. yang menyediakan platform penyiaran bagi menyebar luaskan lagi program ini kepada masyarakat keseluruhannya,” katanya ketika berucap melancarkan kempen itu secara maya di Facebook KPT hari ini.
Noraini berkata, pengisian kempen itu antara lain merangkumi topik kesedaran pematuhan Perintah Kawalan Pergerakan (PKP) dan meningkatkan kefahaman orang awam mengenai bahaya Covid-19.

Beliau berkata, kempen itu juga akan menggalakkan orang ramai supaya mendaftarkan diri untuk divaksin melalui aplikasi MySejahtera.
Menurutnya, KPT juga akan menyiarkan dan berkongsi klip-klip penghargaan kepada petugas barisan hadapan yang kini sedang berjuang melawan penularan wabak Covid-19.
“Klip video Kempen Mesti Menang akan disiarkan melalui platform media sosial dan boleh ditonton di lebih 360 platform penstriman di seluruh dunia seperti Spotify, iTunes, Apple Music, Deezer dan Joox,” katanya.
Katanya, Kempen Mesti Menang yang dirangka akan memberi tumpuan kepada empat fokus utama iaitu peranan hospital pengajar universiti, penyediaan pusat pemberian vaksin institusi pendidikan tinggi (PPV IPT), kesukarelawan dan inisiatif Food Bank. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ah long baling petrol, bakar halaman rumah
Oleh MOHAMAD FAIZAL HASHIM

3 Ogos 2021, 4:02 pm
JOHOR BAHRU – Seorang lelaki bersama keluarganya hidup dalam ketakutan setelah menerima ugutan daripada individu tidak dikenali yang mendakwa adiknya gagal membayar pinjaman yang dibuat sebelum ini.
Ketua Polis Johor, Datuk Ayob Khan Mydin Pitchay berkata, mangsa berusia 36 tahun itu turut menerima rakaman video menunjukkan suspek melakukan khianat dengan api pada halaman rumahnya di Skudai, semalam.
Katanya, mangsa menerima video berkenaan menerusi aplikasi WhatsApp dari individu tidak dikenali kira-kira pukul 10.30 pagi.
“Hasil siasatan dijalankan mendapati rakaman video menunjukkan seorang lelaki yang tidak dikenali berada di hadapan rumah mangsa telah membaling dua bungkusan plastik ke halaman rumah dipercayai mengandungi minyak petrol sebelum dibakar.
“Semasa kejadian, mangsa dan keluarga sedang tidur di rumah dan tidak menyedari kejadian yang berlaku. Mangsa ada menerima ugutan menyatakan adiknya ada meminjam wang namun tiada pengakuan dari adik mangsa. Kerugiaan dialami mangsa dianggarkan RM300,” katanya.
Semalam tular di media sosial video berdurasi 29 saat yang memaparkan seorang lelaki yang bertutup wajahnya melemparkan dua plastik disyaki mengandungi minyak petrol dilempar ke halaman rumah mangsa sebelum membakarnya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Angkara hutang seorang lelaki maut ditikam
3 Ogos 2021, 4:15 pm
KAJANG – Pergaduhan sekumpulan lelaki berakhir dengan tragedi apabila seorang lelaki maut dipukul dan ditikam dengan pisau di tepi jalan kawasan Taman Taragon Puteri, Batu 9 Cheras, dekat sini semalam.
Ketua Polis Daerah Kajang, Asisten Komisioner Mohd. Zaid Hassan berkata, pihaknya menerima panggilan kecemasan berhubung pergaduhan melibatkan sekumpulan lelaki kira-kira pukul 6.45 petang.
“Sebaik anggota polis tiba di lokasi kejadian, mangsa didapati dalam keadaan berlumuran darah dan disahkan meninggal dunia oleh pegawai perubatan.
“Hasil siasatan awal pihak polis mendapati suspek disyaki bersenjatakan pisau dan batu bata telah menyerang mangsa berdasarkan kesan kecederaan fizikal yang dialami mangsa,” ujarnya dalam kenyataan sebentar tadi.
Menurut beliau, bertindak atas maklumat, pasukan daripada Bahagian Siasatan Jenayah telah menjalankan operasi khas dan berjaya memberkas lima lelaki tempatan berumur lingkungan 39 hingga 48 tahun, awal pagi tadi.
“Hasil soal siasat ke atas suspek mendapati pergaduhan itu berlaku disyaki berpunca daripada masalah hutang.

“Kesemua suspek telah dibenarkan reman oleh Majistret Mahkamah Kajang selama enam hari mulai hari ini bagi membantu siasatan di bawah Seksyen 302 Kanun Keseksaan yang memperuntukkan hukuman mati mandatori, jika sabit kesalahan,” ujarnya.
Sesiapa yang mempunyai maklumat berhubung kejadian tersebut boleh berhubung dengan mana-mana balai berdekatan atau menghubungi Pegawai Penyiasat kes, Asisten Superintendan Mohd. Radzee Jamudi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PDRM umum pertukaran 64 pegawai
3 Ogos 2021, 3:41 pm
KUALA LUMPUR – Polis Diraja Malaysia (PDRM) hari ini mengumumkan pertukaran 64 pegawainya berkuat kuasa 6 September depan.
Superintendan Komunikasi Korporat, Urus Setia Ketua Polis Negara (KPN), Skandaguru Anandan dalam satu kenyataan berkata, Pesuruhjaya Polis Sabah, Komisioner Polis (CP) Datuk Hazani Ghazali akan bertukar ke Bukit Aman sebagai Pengarah Jabatan Keselamatan Dalam Negeri Dan Ketenteraman Awam (KDNKA).
“Tempat beliau akan digantikan Timbalan Pengarah Pengurusan (Perkhidmatan Perjawatan), Bahagian Perkhidmatan/Perjawatan, Jabatan Pengurusan Bukit Aman, Deputi Komisioner Polis (DCP) Datuk Idris Abdullah dengan memangku pangkat CP.
“Timbalan Pengarah Risikan/Operasi, Jabatan Siasatan Jenayah (JSJ) Bukit Aman, DCP Datuk Dev Kumar pula akan memegang jawatan sebagai Timbalan Pengarah di jabatan yang sama dengan memangku pangkat CP dan tempat beliau akan digantikan oleh Timbalan Pengarah Siasatan/Perundangan JSJ Bukit Aman, DCP Datuk Mohd. Azman Ahmad Sapri.
“Ketua Penolong Pengarah (Bahagian Dasar Sumber Manusia) Pembangunan Kerjaya, Jabatan Pengurusan Bukit Aman, Senior Asisten Komisioner (SAC), Datuk Muhamad Zaki Harun akan bertukar sebagai Timbalan Ketua Polis Kelantan dengan memakai pangkat yang sama,” ujarnya hari ini.
Jelasnya, Ketua JSJ Melaka, Asisten Komisioner (ACP) Shukri Kaman pula dilantik sebagai Ketua Penolong Pengarah Pengurusan (Pentadbiran), Jabatan Pengurusan Bukit Aman dengan memangku pangkat SAC dan tempat beliau akan digantikan ACP Azlan Abu.

“Manakala Ketua Polis Daerah Dang Wangi, ACP Zainal Abdullah turut memangku pangkat SAC dan akan bertugas sebagai Ketua Penolong Pengarah (D5) Pendakwaan Undang-undang, JSJ Bukit Aman dan tempatnya akan digantikan oleh ACP Noordellhan Yahaya.
“Ketua Polis Daerah Klang Utara, Asisten Komisioner Nurulhuda Mohd. Salleh pula
akan memegang jawatan sebagai Ketua Pencegahan Jenayah dan Keselamatan Komuniti (JPJKK) Sarawak dengan memangku pangkat SAC dan tempatnya digantikan oleh Timbalan Ketua Polis Daerah Putrajaya, Superintendan S Vijaya Rao dengan memangku pangkat ACP,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


1,116 warga 2 Bgd terima vaksin
Oleh ZAKI SALLEH

3 Ogos 2021, 4:06 pm
IPOH – Seramai 1,116 anggota tentera telah diberikan suntikan vaksin Covid-19 di pusat pemberian vaksin (PPV) pandu lalu di Batalion Kedua Rejimen Renjer Diraja (2 RRD) di Kem Syed Putra di sini.
Mereka termasuk dua ahli keluarga tentera dan tiga orang awam.
Panglima Briged Kedua Infantri Malaysia (2 Bgd), Brigadier Jeneral Mohd. Azmurin Mat Khalib berkata,
proses vaksinasi tersebut telah diadakan pada 26 hingga 28 Julai lalu.
Menurut beliau, seramai 55 anggota pelbagai kor terbabit dalam penugasan itu yang terdiri daripada Kor Kesihatan DiRaja dan Kor Polis Tentera Diraja serta petugas tambahan daripada 2 RRD.
“Penerima keseluruhannya adalah anggota dan keluarga 2 Bgd selain terdapat juga anggota briged dan pasukan lain di Perak yang tidak dibenarkan balik untuk rentas negeri ke negeri tempat bertugas.
“Program vaksinasi dapat dilaksanakan dengan lancar dan mengikut tatacara yang sewajarnya serta mematuhi Prosedur Operasi Standard (SOP) ditetapkan,” ujarnya kepada Kosmo!.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Takut ditangkap, lelaki lebih sejam duduk atas pokok
Oleh IVAN AMIRUL

3 Ogos 2021, 3:56 pm
KOTA KINABALU – Selepas ditangkap menceroboh pejabat Kementerian Pembangunan Luar Bandar (KPLB) di Sembulan malam tadi, seorang lelaki sanggup duduk lebih sejam di atas pokok kerana tidak mahu ditahan pihak polis.
Bagaimanapun, lelaki berusia 32 tahun berkenaan akhirnya turun dari pokok dan menyerahkan diri kepada polis.
Ketua Polis Daerah Kota Kinabalu, Asisten Komisioner Mohd Zaidi Abdullah berkata, tindakan suspek menceroboh ke pejabat kementerian terbabit disedari pengawal keselamatan sekitar pukul 9 malam.
“Sebaik disedari, suspek melarikan diri berikutan dikejar sebelum memanjat sebatang pokok yang berada di kawasan bangunan kementerian berkenaan untuk menyembunyikan diri.
“Pasukan polis yang menerima laporan terus bergegas ke lokasi kejadian dan mendapati suspek masih berada di atas pokok itu,” katanya ketika dihubungi hari ini.
Beliau berkata, suspek yang juga seorang pengganggur awalnya berdegil tidak mahu menuruti arahan diberikan namun suspek akhirnya akur dan turun menyerah diri selepas lebih sejam dipujuk oleh polis dan anggota bomba.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kucing comel jadi hiasan pinggan juadah tradisional
Oleh KOSMO!

4 Ogos 2021, 10:30 pm
JAKARTA – Sebuah video menjadi tular di media sosial kerana memaparkan juadah nasi kucing yang dihidangkan menggunakan seekor kucing sebenar, lapor laman berita Suara.com semalam.
Nasi kucing merupakan sejenis makanan yang berasal dari Jogjakarta, Indonesia yang mengandungi nasi putih beserta beberapa lauk seperti sambal, tempe, ikan bilis goreng dan perut lembu serta dibalut menggunakan daun pisang.
Juadah tersebut digelar nasi kucing disebabkan kuantitinya yang amat sedikit seperti makanan kucing.
Namun begitu, dalam video yang dimuat naik di TikTok itu, seorang penjual dirakam sedang menyediakan hidangan berupa seekor kucing hidup dan sedang tidur diletakkan di atas pinggan berisi nasi kucing itu.
Sesekali, haiwan tersebut dilihat memusingkan badannya di atas pinggan.
Pinggan itu turut berisi nasi, mi goreng dan tumisan sayur selain dihias dengan beberapa hirisan tomato dan dua keping biskut.

Video yang dimuat naik oleh akaun TikTok @IB Surya Widiamika itu menerima pelbagai komen daripada netizen dengan ramai yang menyuarakan rasa terhibur mereka melihat aksi kucing tersebut.
“Hai, kucing! Kamu tidur atau pengsan? Bau mi goreng pun masih tidak terjaga,” komen seorang pengguna.
“Inilah dia nasi kucing yang saya cari,” kata seorang lagi. – AGENSI


TFC lakar kemenangan, KL City seri lagi
Oleh MUHAMAD ARDIE PUTRA SUHAIMI

4 Ogos 2021, 11:05 pm
PETALING JAYA – Pasukan Terengganu FC (TFC) kembali berada di landasan kemenangan selepas menewaskan Petaling Jaya City (PJ City) dengan keputusan 3-0 dalam aksi Liga Super sebentar tadi.
Pada aksi di Stadium MB Petaling Jaya itu, skuad Nafuzi Zain yang sebelum ini gagal meraih dua kemenangan dalam dua aksi lepas dilihat tidak mempunyai masalah untuk menguasai saingan di awal perlawanan.
Momentum cemerlang itu tidak disia-siakan pasukan pelawat yang berjaya memecah kebuntuan menerusi ledakan Dechi Marcel pada minit ke-13.
Skuad TFC tampil lebih garang pada babak kedua dalam usaha melebarkan kelebihan tetapi terpaksa menunggu hingga minit ke-87 sebelum dapat meledak gol kedua hasil rembatan David Da Silva.
Pasukan yang terkenal dengan gelaran ‘Sang Penyu’ mengesah tiga mata penuh dengan jaringan ketiga pada masa kecederaan yang berjaya disudahkan oleh Mohd. Rahmat Makasuf.
Kemenangan bergaya itu menyaksikan TFC mengukuhkan kedudukan di tangga kedua Liga Super selepas mengutip 34 mata daripada 17 perlawanan manakala PJ City dengan tangga kelapan dengan 18 mata.

Sementara itu, di Stadium Likas, Kota Kinabalu, pasukan Kuala Lumpur City (KL City) berjaya mengikat Sabah FC dengan keputusan 1-1 dalam aksi yang cukup sengit.
Skuad KL City berjaya meraih gol hasil ledakan sendiri pemain The Rhinos, Randy Baruh pada minit ke-22 sebelum Levy Madinda menyamakan kedudukan pada minit ke-66. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


‘Syukur dapat balik RM7,000’
Oleh KOSMO!

4 Ogos 2021, 9:31 pm
PETALING JAYA – Wang berjumlah RM7,000 milik seorang pengguna media sosial Instagram, @hairilashraff yang dipindahkan secara tidak sengaja ke akaun bank seorang lelaki telah dipulangkan semula kepada pemiliknya.
Perkara itu dimaklumkan sendiri oleh pengguna Instagram tersebut yang memberitahu wang miliknya itu telahpun dipulangkan semula oleh pemilik akaun bank berkenaan yang dikenali sebagai Mohamad Farouq.
“Terima kasih banyak-banyak. Dengan ‘share’ semua ini dapat seorang hamba Allah membantu saya. Dah dapat dah pun tadi (duit tersebut). Bersyukur sangat,” katanya ketika dihubungi Kosmo! tadi.
Dalam pada itu, Hairil berkata, dia juga amat berterima kasih dengan seorang kakitangan sebuah bank yang banyak membantu.
Berita berkaitan: ‘Syukur dapat balik RM7,000
“Pemilik akaun itu juga bagi kerjasama sangat-sangat. Bersyukur sangat, terima kasih juga kepada Kosmo! bantu tularkan,” ujarnya.

Kosmo! kelmarin melaporkan gara-gara tersilap satu angka ketika memasukkan nombor akaun bank, seorang lelaki mengalami kerugian RM7,000.
Lelaki tersebut yang menggunakan akaun Instagram @hairilashraf merayu orang ramai supaya menularkan kejadian itu dan berharap wangnya dikembalikan.
Difahamkan, seorang individu bernama Mohamad Faroq menerima wang tersebut akibat kesilapan pemiliknya ketika melakukan pemindahan wang. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hotel mayat bertaraf tujuh bintang
Oleh KOSMO!

4 Ogos 2021, 9:30 pm
JAKARTA – Sebuah pusat penyimpanan mayat di Surabaya, Indonesia menjadi tular kerana keunikan reka bentuk bangunannya yang dibina seperti sebuah hotel mewah bertaraf tujuh bintang, lapor laman berita Suara.com hari ini.
Kemudahan Grand Heaven itu jika dilihat dari luar kelihatan sama seperti hotel mewah yang lain, namun kemudahan yang disediakan, perkhidmatan serta reka bentuk dalamannya membuatkan ramai yang sukar mempercayai bahawa ia merupakan sebuah pusat penyimpanan mayat.
Dalam satu video yang dimuat naik TikTok, seorang pengguna menunjukkan keadaan sebenar di dalam hotel tersebut.
Terdapat satu ruang utama yang dikatakan merupakan ruang penyimpanan mayat yang kelihatan amat mewah.
Selain itu, terdapat tiga jenis bilik yang disediakan iaitu Suite Presiden, Bilik VVIP dan Bilik Suite.
Suite Presiden dilengkapi dengan kemudahan bilik tidur, set dapur, bilik mandi, ruang tamu dan televisyen yang disewakan pada harga 100 juta rupiah (RM29,491) untuk satu malam.

Menurut laporan portal Akurat.co, Grand Heaven turut mempunyai ruangan tempat penyimpanan abu mayat serta lokasi pengebumian.
Kemudahan yang disediakan merangkumi setiap proses mengurus pengebumian, bermula daripada peti simpanan mayat, membawa dan membakar mayat.
Video yang dimuat naik itu menerima pelbagai komen daripada netizen dengan ramai yang menyamakan kemudahan itu seperti dalam drama popular Korea, Hotel Del Luna.
“Ternyata Hotel Del Luna itu wujud,” komen seorang pengguna.
“Saya pernah terbaca bahawa terdapat perkhidmatan spa buat mayat di hotel ini,” kata seorang lagi. – AGENSI


Kadar vaksinasi Johor masih rendah
Oleh MOHAMAD FAIZAL HASHIM

4 Ogos 2021, 9:54 pm
JOHOR BAHRU – Sultan Johor, Sultan Ibrahim Sultan Iskandar bertitah menzahirkan kekecewaan atas kadar vaksinasi di negeri Johor yang masih rendah.
Titah baginda, statistik Jawatankuasa Khas Jaminan Akses Bekalan Vaksin Covid-19 (JKJAV) menunjukkan seramai 1,184,151 individu menerima vaksin dos pertama sehingga Isnin lalu.
“Saya sebagai Sultan Johor bertanggungjawab dan diamanahkan untuk menjaga rakyat saya. Nyawa tidak boleh dijual beli. Saya selalu fikirkan penderitaan rakyat saya, terutamanya mereka yang jatuh sakit dengan Covid-19 dan yang telah meninggal dunia.
“Keadaan penularan yang sememangnya membimbangkan kini menjadi lebih parah dengan merebaknya kes-kes varian Delta.
“Strateginya amat jelas iaitu kita mesti menvaksinkan seramai mungkin populasi negeri kita dengan kadar secepat yang mungkin,” titah baginda di Facebook rasminya hari ini.
Sultan Ibrahim bertitah, baginda bersama Tunku Mahkota Johor, Tunku Ismail sudah lama berbincang dengan pihak tertentu dan meminta vaksin yang lebih banyak untuk rakyat Johor,.

Baginda amat mengharapkan imuniti kelompok dapat dicapai secepat mungkin di negeri ini malah di seluruh negara supaya kesannya kepada kehidupan seharian semua lapisan rakyat dapat pulih.
“Amat mengecewakan apabila kami seolah-olah perlu merayu untuk mempertingkatkan kadar vaksinasi untuk keselamatan rakyat kita sendiri,” titah baginda. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Buruh sorok air ketum dalam stor
Oleh NOR AINNA HAMZAH

4 Ogos 2021, 9:08 pm
JEMPOL – Taktik licik seorang buruh menyembunyikan air ketum di dalam stor di belakang rumahnya berjaya dihidu sepasukan polis Bahagian Siasatan Jenayah Narkotik (BSJN) Ibu Pejabat Polis Daerah (IPD) Jempol dalam satu tangkapan di Felda Lui Selatan 2 di sini petang tadi.
Ketua Polis daerah Jempol , Superintendan Hoo Chang Hook berkata, polis telah menangkap lelaki berusia 31 tahun yang dipercayai baharu sahaja tiga bulan berjinak-jinak semula dalam aktiviti memproses air ketum yang daunnya diambil dari pokok ketum di belakang rumah.
“Suspek telah memproses air ketum di rumah dan mencampurkan air berkenaan dengan ubat batuk jenis uphydyl forte expectorant yang dibelinya dari sebuah farmasi di Kuala Pilah.
“Dalam tangkapan ini, polis telah menemui 12 peket plastik lutsinar yang berisi cecair disyaki air ketum dengan jumlah anggaran isipadu sebanyak 72 liter dan 44 botol setiap satu bertulis uphydyl forte expectorant 90ml berisi cecair dadah berbahaya dengan jumlah anggaran isipadu sebanyak 3,960 ml,” katanya dalam satu kenyataan, di sini, hari ini.
Chang Hook berkata, polis telah merampas air ketum yang diproses berkenaan yang dianggarkan bernilai kira-kira RM720 dan pelbagai barangan yang digunakan bagi memproses air ketum tersebut antaranya tong gas, dapur masak, alat tapis kain, senduk besi dan satu jug plastik.
Menurutnya, suspek mempunyai rekod jenayah lampau bagi kesalahan sama iaitu di bawah Seksyen 30(3) Akta Racun 1952, selain ujian air kencingnya mendapati ia negatif dadah. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Real Madrid sedia lepaskan Asensio
Oleh KOSMO!

4 Ogos 2021, 9:20 pm
PEMAIN Sayap Real Madrid, Marco Asensio mungkin akan membawa haluan ke Liga Perdana Inggeris musim hadapan selepas khidmatnya seakan tidak lagi diperlukan di Santiago Bernebeu.
Pemain berusia 25 tahun itu dilaporkan hanya akan memanas bangku simpanan di bawah kendalian pengurus baharu Real Madrid, Carlo Ancelotti.
Menurut laporan di Sepanyol, Real bersedia melepaskan Asensio berikutan kecederaan berpanjangan dan prestasi yang merudum.
Real yang berminat untuk mendapatkan khidmat bintang sensasi Perancis, Kylian Mbappe perlu melepaskan beberapa pemain di posisi serangan selepas mereka kini miliki sebanyak 11 pemain di dalam skuad  termasuklah Gareth Bale, Eden Hazard.
Difahamkan Everton, Leeds United serta Leicester City bersaing untuk mendapatkan tandatangan pemain dari Sepanyol itu sebelum aksi pembukaan liga. – AGENSI


Jumpa mayat bayi perempuan dalam longkang
Oleh MOHD SYALMIZI HAMID

4 Ogos 2021, 11:16 pm
BALIK PULAU – Polis menemui mayat seorang bayi perempuan yang cukup sifat di dalam longkang berhampiran sebuah kebun durian di Mukim 6, Pondek Upeh di sini hari ini.
Mayat yang masih bertali pusat itu dijumpai kira-kira 2.30 petang selepas seorang doktor membuat laporan mendakwa menerima pesakit warga asing dipercayai menyembunyikan kelahiran.
Difahamkan, sebelum itu pegawai perubatan menemui uri di dalam rahim wanita berusia 35 tahun tersebut semasa melakukan pemeriksaan, namun dia yang bekerja sebagai penjaga warga emas enggan memberi kerjasama berhubung kelahiran.
Ketua Polis Daerah Barat Daya, Superintendan Kamarul Rizal Jenal berkata, suspek sebelum itu dimasukkan ke hospital di sini selepas ditemui dalam keadaan tidak sedarkan diri serta berlumuran darah oleh majikannya petang semalam.
Menurutnya, siasatan awal mendapati suspek mengaku membuang bayi di dalam longkang berdekatan rumah tempat dia bekerja selepas melahirkan bayi itu dalam keadaan tidak bernyawa di dalam bilik tidurnya.
“Suspek mendakwa dia berniat menanam mayat bayi tersebut, namun ketika sampai berdekatan longkang dia berasa mahu pitam sebelum mayat terlepas dari pegangannya dan jatuh ke dalam longkang.

“Suspek mendakwa sempat kembali semula ke rumah majikannya sebelum dia pengsan di bahagian dapur dan telah dibantu majikannya berusia 54 tahun itu,” katanya kepada pemberita hari ini.
Menurut Kamarul Rizal lagi, siasatan lanjut mendapati suspek mengaku mengandung hasil hubungan dengan seorang pekerja kebun berdekatan tempat dia bekerja.
Beliau berkata, kes disiasat mengikut Seksyen 318 Kanun Keseksaan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


JDT II benam Perak FC II
Oleh AZIZAN HASHIM

4 Ogos 2021, 11:42 pm
IPOH – Dua jaringan pada babak kedua membolehkan Johor Darul Ta’zim (JDT) mengatasi Perak FC II 2-0 dalam saingan Liga Perdana di Stadium Perak, sebentar tadi.
Dengan kemenangan ini, anak buah Rafael Francisco Sanchez mengukuhkan kedudukannya dalam carta liga, manakala anak buah Syamsul. Saad trrus kekal di dasar liga .
Dalam perlawanan tadi, Perak seperti dijangka lemas dalam asakan pelawat selama 25 minit.
Dalam tempoh itu, JDT menguasai permainan sepenuhnya hingga memaksa Perak bertahan.
JDT II menghidu peluang pertama seawal minit ketujuh, tetapi rembatan kencang Fernando Rodriguez pada jarak 20 meter hanya menggegar palang gol.
Pemain itu sekali lagi dinafikan jaringan apabila sepakan percuma singgah di palang.

Perak II cuba memberi saingan melalui serangan balas Ghislain Guessan tetapi tiada sokongan menyebabkan gerakannya mudah dipatahkan benteng JDT II.
Pelawat meneruskan ancaman pada babak kedua dan seminit saingan berlangsung Daryl Sham K K George menyaksikan percubaannya terkena tiang.
Fernando akhirnya berjaya menyudahkan gerakan pelawat tetapi jaringannya pada minit ke-66 dibatalkan kerana ofsaid.
Namun, penantian JDT menjaringkan gol berakhir apabila sepakan lencung Irfan Zainal dari sepakan percuma terus menerjah ke dalam gawang pada minit ke-70.
Perak cuba bangkit tetapi segala usaha mereka menemui jalan buntu. Sebaliknya, Daryl Sham menebus kehampaannya apabila menjaringkan gol kedua JDT pada minit ke 89 untuk melenyapkan cabaran tuan rumah. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


De Grasse rangkul emas 200m lelaki
Oleh KOSMO!

4 Ogos 2021, 9:10 pm
JAGUH pecut Kanada, Andre de Grasse memastikan pingat emas 200 meter (m) lelaki Sukan Olimpik Tokyo 2020 menjadi miliknya selepas memenangi aksi final di Stadium Olimpik sebentar tadi.
Menerusi catatan 19.62 saat (s), De Grasse bukan sahaja merangkul pingat emas, malah dia turut memperbaharui catatan terbaik peribadi serta rekod kebangsaan Kanada.
Lebih manis, ia juga merupakan pingat emas pertama buat pelari berusia 27 tahun itu selepas memenangi satu perak dan dua gangsa pada Olimpik Rio 2016 serta gangsa dalam acara 100m Ahad lalu.
Atlet Amerika Syarikat, Kenneth Bednarek merangkul pingat perak menerusi catatan masa 19.68s, diikuti rakan sepasukan yang juga juara dunia, Noah Lyles di tempat ketiga dengan 19.74s.


Guru kemuka tuntutan fitnah, ganti rugi RM1 juta
Oleh NUR HUDA MUSA

4 Ogos 2021, 8:28 pm
PETALING JAYA – Pelajar sekolah menengah, Ain Husniza Saiful Nizam yang sebelum ini pernah tular selepas mendedahkan tindakan seorang guru menjadikan jenayah rogol sebagai satu gurauan memaklumkan menerima surat tuntutan mahkamah daripada guru sekolah lamanya.
Ain Husniza melalui hantaran di Twitternya petang tadi memberitahu, di dalam surat itu dia diberikan tempoh tujuh hari untuk semua tuntutan pernyataan-pernyataan fitnah selain turut dituntut untuk membayar ganti rugi sehingga RM1,000,000.
“Hari ini Ain tiba-tiba terima surat tuntutan atas pernyataan-pernyataan fitnah, dalam surat ini saya diberi tujuh hari untuk semua tuntutan ini antaranya membayar RM1,000,000 dalam ganti rugi.
“Minta semua doakan urusan Ain dipermudahkan,” ciapnya.
Sementara itu, bapa kepada pelajar berkenaan, Saiful Nizam Ab. Wahab mengesahkan menerima surat tuntutan daripada Tetuan Rasshidi Ema dan Yung, bagaimanapun pihaknya menegaskan tidak akan memberi sebarang komen berkenaan surat tersebut.
“Kami tidak akan memberi komen setakat ini. Kami akan mendapatkan nasihat daripada peguam tentang hak kami dan tindakan selanjutnya.

“Notis tuntutan datang dari cikgu PJPK sekolah lama Ain Husniza,” ciapnya di Twitter petang tadi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kuartet Itali raih emas, pecah rekod
Oleh KOSMO!

4 Ogos 2021, 8:20 pm
SKUAD berbasikal Itali berjaya memecahkan rekod dunia untuk memenangi emas dalam acara kejar mengejar berpasukan lelaki di Velodrome Izu hari ini.
Pasukan Itali yang dibarisi Simone Consonni, Filippo Ganna, Francesco Lamon dan Jonathan Milan menamatkan saingan dengan catatan masa 3 minit 42.032 saat.
Kejayaan itu menyaksikan Itali menewaskan juara dunia, Denmark dalam aksi dramatik yang menamatkan saingan dengan catatan masa 3 minit 42.203 saat sekali gus meraih pingat emas acara berkenaan.
Sementara itu, pasukan Australia yang merupakan pemenang pingat perak Sukan Olimpik 2016 di Rio meraih pingat gangsa pada temasya Oimpik Tokyo selepas mengecewakan pasukan New Zealand. – AGENSI


Agong, Raja Permaisuri Agong zahir ucapan tahniah
Oleh NUR HUDA MUSA

4 Ogos 2021, 8:22 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan tahniah kepada legenda bola sepak kebangsaan, Datuk Soh Chin Ann, yang telah dinobatkan sebagai pemain paling banyak mewakili skuad kebangsaan dalam perlawanan antarabangsa.
Istana Negara dalam satu kenyataan berkata, Seri Paduka Baginda berdua menzahirkan rasa sukacita dan bangga di atas kejayaan beliau menduduki tempat pertama, sekali gus melakarkan sejarah dan mengharumkan nama Malaysia di persada dunia.
“Chin Ann disenaraikan dalam FIFA Century Club sebagai pemilik ‘caps’ antarabangsa terbanyak FIFA dengan 195 ‘caps’. FIFA Century Club adalah eksklusif untuk pemain yang telah bermain sekurang-kurangnya 100 perlawanan antarabangsa.
“Seri Paduka Baginda berdua turut menyifatkan pencapaian Chin Ann ini sebagai kejayaan yang amat bermakna kepada Malaysia,” katanya di sini hari ini.
Terdahulu, Chin Ann yang mewakili pasukan kebangsaan dari tahun 1969 hingga 1984 merupakan salah seorang daripada empat legenda kebangsaan termasuk Zainal Abidin Hassan, mendiang Datuk M Chandran dan Datuk Santokh Singh, disenaraikan FIFA dalam kemas kini terbaharu pada hari selasa, 3 Ogos 2021.
Antara nama besar lain dalam senarai 10 terbaik ialah Sergio Ramos dari Sepanyol (180, tempat kelima), Cristiano Ronaldo dari Portugal (179, keenam) dan Gianluigi Buffon dari Itali (176, kesembilan).

Antara legenda bola sepak negara yang turut tersenarai ialah Datuk Abdul Shukor Salleh (163), Allahyarham Datuk Mokhtar Dahari (138) dan Mendiang Datuk R. Arumugam (131). – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mua’llim catat kes tipu dalam talian lebih RM200,000
Oleh ASLIZA MUSA

4 Ogos 2021, 8:47 pm
TANJUNG MALIM – Kes penipuan dalam talian di daerah Muallim merekodkan jumlah kerugian tertinggi sebanyak RM233,238 sepanjang enam bulan pertama tahun ini.
Ketua Polis Daerah Muallim, Superintendan Sulizmie Affendy Sulaiman berkata, antara laporan yang disiasat membabitkan penipuan pinjaman tidak wujud, Macau Scam dan belian dalam talian.
Menurut beliau, bagi kes tipu pinjaman wang tidak wujud, modus operandinya adalah menyamar sebagai pegawai bank dan menawarkan skim pinjaman bayaran bulanan yang murah.
“Begitu juga dengan penipuan Macau Scam. Sindiket tersebut akan menyamar sebagai pegawai polis atau daripada Suruhanjaya Pencegahan Rasuah Malaysia (SPRM), Lembaga Hasil Dalam Negeri (LHDN) mahupun mahkamah.
“Mereka akan memperdayakan mangsa kononnya memiliki rekod jenayah lampau sebelum meminta wang bagi menyelesaikan kes tersebut,” katanya dalam kenyataannya di sini hari ini.
Menurut beliau, sindiket belian dalam talian pula melakukan penipuan melalui platform media sosial seperti Facebook, Instagram dan laman jualan popular. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nama Wann Wala pula dipetik, dituduh pelawak ‘bapa ayam’
4 Ogos 2021, 8:54 pm
PETALING JAYA – Pelawak Wann Wala terkilan apabila namanya dituduh sebagai pelawak yang terlibat dengan kes jenayah pemerdagangan manusia yang tular dalam media sosial sejak semalam.
Biarpun pada awalnya, identiti pelawak tersebut tidak didedahkan kepada umum, namun ramai netizen membuat tekaan dengan mengaitkan nama Tauke Jambu dan Shahrol Shiro.
Bagaimanapun, kedua-dua pelawak itu membuat penafian bagi menangkis dakwaan individu yang ditahan di sebuah hotel di Kuala Pilah, Negeri Sembilan pada Ahad lalu adalah mereka.
Disebabkan itu, nama Wann, 38, pula tiba-tiba menjadi sasaran netizen yang menuduhnya sebagai pelawak terbabit menerusi satu laporan berita.
“Kumpulan Wallah (Wala) lah. Orang Sabah yang badan sado tu. Buat malu je, tak pasal-pasal Tauke kena,” komen seorang netizen.
Membidas tuduhan tidak berasas berkenaan, Wan berkata, dia kini sedang sibuk bekerja di negeri kelahirannya Sabah.

“Alhamdulillah kepada yang bercakap benda ni. Media kalau tak boleh nak beritahu cerita sebenar, janganlah buat isu yang boleh timbulkan fitnah okey.
“Saya sibuk cari rezeki di Sabah dan bantu saudara yang memerlukan. Ayam memang saya tak jual, tapi saya makan. Jangan sampai merangkak nanti di Padang Mahsyar. Lebih baik jernihkan keadaan,” tulisnya dalam hantaran InstaStory.
Semalam, kecoh dalam media sosial apabila seorang pelawak berusia 40-an ditahan polis pagi Ahad lalu kerana dipercayai terlibat dengan kegiatan pemerdagangan manusia untuk tujuan eksploitasi seks.
Ketua Polis Daerah Kuala Pilah, Superitendan Amran Mohd. Ghani memaklumkan, pelawak itu ditahan ketika Ops Pintas dilaksanakan Bahagian Siasatan Jenayah (BSJ) Daerah sekitar pukul 10 pagi.
Dalam serbuan tersebut, polis merampas sebuah kereta Perodua Axia, beberapa bungkus kondom, sejumlah wang tunai dan empat telefon pintar. – K! ONLINE